22
1 Fola kuzeleka goya kusinda lufufu lwinji,
fola kuganililwa kusinda sendi ama zahabu.
2 Wawele na lufufu na wazunwa wangiwhana hela.
Mkulu Nguluwi ndo yawalumbile hewo weng'ha.
3 Yawele na luhala kanguzonaga mbuli zihile na kivisa,
ila mpoka kangiwikaga kumwando na kulumizwa.
4 Kunyenyetela na kumdumba Mkulu Nguluwi,
kwangigalaga lufufu na lutogo na ukomu.
5 Nzila ya mwihe naimema miwa na midiwa,
yalingugana kuwamila ukomu wa heye kochiwika kutali na nzila ayo.
6 Umlanguse mwana ndaze vyoilinguganigwa kikala goya,
naye hosemwa mbaka kuli usekulu.
7 Yawele na lufufu kangumlongozaga mzunwa,
yalingulanda ndo mpogozi wa yalingulavya.
8 Yalingunyala kubunza kobeta lihile,
ludali lwa ng'halazi ya heye lobenigwa.
9 Yawele na isungu kotambichizwa,
kwa vila chilyo cha heye kangumgawilaga mzunwa.
10 Muwinje yalingubeza, ivuche lyokwajilila,
kilewa na maligo vyomala.
11 Yalingugana nhumbula inojile na yalingugana ulonzi wa isungu,
kowa goloko wa mndewa.
12 Mkulu Nguluwi kangwamilaga malanguso ga kukomya,
ila kanguuwifyaga ulonzi wa yalingubelenhuka.
13 Mgata kangulongaga, “Siweza kuluta kunze,
kuna isimba ako, lyong'hopola kuli nzila ng'hulu.”
14 Mlomo wa mng'hondwa ndo ikulubila liwele ng'wemang'wema,
yalinguzudilwa na Mkulu Nguluwi kogwila amo.
15 Mwana kanguganaga mbuli za chipoka mnhumbula,
ila ng'hobwa ya magazo yangumusilaga ago.
16 Yalingumbunza mzunwa leka kiyonjezela lufufu,
na yalingumha ndolendole yawele na lufufu,
weng'ha wowa wazunwa.
Ulonzi wa wawele na luhala
17 Uwiche goya ikutu leka uhulichize ulonzi wa wawele na luhala,
wijese ng'hatu kuwala uwanzi wa heni.
18 Hegwe kosangalala wone kogawika mnhumbula,
na kugakumbuchila chila mhela.
19 Ila kitumbila kwa hegwe kuwe kwa Mkulu Nguluwi,
ndangukulangusa lehano.
20 Nandikwandichila nhelo makumi gadatu,
nhelo za makanyo na uwanzi,
21 leka kukulangusa gawele ga hachi na ga kukomya,
na wone munhu yakuuze, umwidichile goya.
22 Uleche kumbunza mzunwa kwa vila ka mzunwa,
umhe hachi ya heye kuli chitala,
23 kwa vila Mkulu Nguluwi komlewela,
kowasukula ukomu wa hewo walinguwabunza wayawo.
24 Uleche kuwa habehi na yalinguzudila himahima,
ne kuwa hamwe na yawele na ng'halazi ya himahima,
25 leka uleche kilangusa madito ga heye,
na kigwiliza ng'hatu kuli idiwa.
26 Uleche kuwa yumwe wa wala walinguwika kulagana kumlipila yunji,
wanhu wawele wangiwikaga lehani kwa chiwalo cha kudaigwa kwa wanhu wanji.
27 Wone uwe ulihela chinhu cha kulipa,
chinhanda choulinguwasila choholigwa.
28 Uleche kusa ulajilo wa mbaka ja katali,
jiwele najiwichigwa na wasekulu wa hegwe.
29 Ndaze, hana munhu yawele na uwanzi kuli mijito ja heye?
Ayo kowakolela mijito wandewa,
howakolela mijito wanhu wa hihi hela.