120
Kulanda utanzi
(Lwimbo lwa kuluta kuchanya.)
1 Kuli magazo ga heni nandimchema Mkulu Nguluwi,
naye nakanyhidichila.
2 Gwa Mkulu Nguluwi, undohole
kulawa kwa wanhu wadesi na wahadi.
3 Hemwe wanhu wahadi, mopegwa choni?
Mozapigwa ndaze?
4 Kowagaza kwa misale jing'ang'ale ja mwamizi,
na kwa makala ga chiluli ching'ang'ale.
5 Ndochona kwa vila ndangikala kota mjenzi aku Mesheki,
ama kuli mihema ja Kedali.
6 Nandikala kwa mihela minji ng'hatu
hali wanhu walinguzudila kikala goya.
7 Heni nda munhu wa kikala goya,
ila hondilonga ahyo, hewo wangugana ngondo.