29
Lizi lya Nguluwi
(Zabuli ya Daudi.)
1 Mumtogole Mkulu Nguluwi, hemwe vilumbigwe vya kilanga,
mlonje Mkulu Nguluwi kana ukulu na mong'ho.
2 Muwikule ukulu wa itagwa lya Mkulu Nguluwi.
Mumfugamile Mkulu Nguluwi kuli welile ng'hatu wa heye.
3 Lizi lya Mkulu Nguluwi lwanguhulikwa mchanya mwa bahali,
Nguluwi yawele na ukulu kangulibumiza limlungu,
lizi lya Mkulu Nguluwi lyanguhulikwa mchanya mwa bahali.
4 Lizi lya Mkulu Nguluwi lina mong'ho,
lizi lya Mkulu Nguluwi limema ukulu.
5 Lizi lya Mkulu Nguluwi lyangubena migodi mikulu,
Mkulu Nguluwi kangubenanga migodi mikulu ja Lebanoni.
6 Kangwambuzaga limachinyhina kuli vidunda vya Lebanoni,
chidunda cha Helimoni chitigasiche.
7 Lizi lya Mkulu Nguluwi lyangulavyaga lumwemwesa.
8 Lizi lya Mkulu Nguluwi lyangukudita kugunuche kukakame,
Mkulu Nguluwi nakakudita kugunuche ako Kadeshi kukakame.
9 Lizi lya Mkulu Nguluwi lyangutigasa migodi ja kumhulo,
lyangulagaza mahamba ga migodi kuli kisolo,
na mgati mwa ng'handa ya heye kweng'ha wangulonga,
“Ukulu kwa Nguluwi.”
10 Mkulu Nguluwi ndo yalingulongoza mchanya mwa mazi tendema,
Mkulu Nguluwi ndo mndewa yalingulongoza mazuwa gose.
11 Mkulu Nguluwi yawape mong'ho wanhu wa heye.
Mkulu Nguluwi yawatambichize wanhu wa heye kwa kikala goya.