7
Mdala mng'hondwa
1 Msongolo wa heni, wibatilile ulonzi wa heni,
ujiwiche mizilo ja heni mgati mwako kota lufufu.
2 Ujiwinze mizilo ja heni nagwe kochikala,
ugamile malanguso ga heni kota iziho lya hegwe.
3 Ugawohe kuli vidole vya hegwe,
ugandiche mnhumbula mwa hegwe.
4 Ululonjele luhala, “Hegwe ndo lumbu wa heni,
hegwe ndo goloko wa heni.”
5 Lwokwamila na mdala yehile,
lwokuwika kutali na ulonzi unonile wa mdala mng'hondwa.
6 Zuwa limwe kuli itubuli lya ng'handa ya heni,
nasunjilila kwa kukolela itubuli,
7 nandiwona wasongolo wenji wapoka,
na yumwe yawele yasowile nyhala.
8 Ayo nayali yojenda kuli nzila yila,
habehi na nzingo koyekale mdala yumwenga.
Lelo nakawinza nzila ilinguluta haluga ha mdala yula.
9 Nawali mhela wa matinazo,
jiza na nechilo navyali vyaluche kwinjila.
10 Lelo, msongolo nakating'hana na mdala ayo,
yavalile kota mng'hondwa, yawele kuli usugu wa heye.
11 Nayali mdala yalingulonga ne kupwepwa na mjuvi,
magulu ga heye hambe gasindamale haluga,
12 mhela umwenga ganguwa mnzila, mhela wunji kuli soko,
kuli chila nzingo ya nzila kanguwa baho yopelemba.
13 Nakamkumbatila msongolo ayo na kumnonela,
ne soni, nakamlonjela,
14 “Ndanajo miwunde ja nhambiko kaye kwa heni,
lehano nanyeneza chilaho cha heni.
15 Ndo mina nandawa leka ndikubochele,
nandikupala ng'hatu, lelo nandikupata.
16 Nambika goya chinhanda cha heni,
kwa igolole lya lanji za kitani kulawa Misili.
17 Nambika unhunyhililo wa manemane na udi na mdalasini.
18 Uye tuwase hamwe mbaka mitondo,
uye tikofye kwa kigana.
19 Mlume wa heni ka haduhuli kaye,
nakaluta kuli majendo ga kutali.
20 Nakahola sendi nyinji,
hohiluka kaye himahima.”
21 Nakamhada kwa ulonzi wa kuhembuliza,
msongolo nakakunda kwa ulonzi wa heye unonile.
22 Baho du, msongolo nakamuwinza mdala ayo,
kota isenga lilinguluta kuli honhu ha kudumulila singo,
kota chifuno chilingunomochela midiwa.
23 Nayali havizelele kota kowajiliza ukomu wa heye,
mbaka hoyonile nakawa kota nakahomigwa msale mnhumbula,
nakawa kota chideje chigwilile kuli utandawala.
24 Lelo wasongolo wa heni, mnyhulichize,
muuwichile goya makutu ulonzi wa heni.
25 Mleche kukunda kulongozwa na mdala kota ayo,
ne kukola kuli nzila za heye.
26 Kwa vila nakawagwisa walume wenji,
ndo wenji lukami awo yawadumule singo.
27 Ng'handa ya heye ndo nzila ya kuluta kuli isi ya wabagame,
ndo honhu ha kudulichila kuli kubagama.