23
1 Wone wikalise na kulya hamwe na chilongozi,
uleche kusemwa ne hado kota chilyo chiwele hali hegwe ndo cha chilongozi.
2 Ulemeze ng'hatu maya ga hegwe,
wone kwangugana kulya ng'hatu.
3 Uleche konela maya vilyo vya heye vinojile,
kwa vila vyoweza kukuhada.
4 Wone kuna luhala lwa kuhega,
uleche kitunya ng'hatu kupala lufufu lwinji.
5 Lufufu lwangwajililaga baho du,
lwanguwaga kota lupatile mabawa baho du,
luguluche na kuluta kuli ulanga kota ikungule.
6 Uleche kulya chilyo cha mbuhu,
ne konela maya vilyo vya heye vinojile,
7 kwa vila mnhumbula mwa heye kanguwaza chila choulingulya.
Kokulonjela, “Ulye, unwe.”
Ila mnhumbula mwa heye hawele hamwe na hegwe.
8 Hegwe kodeka vihande vyoudile,
malumbo ga hegwe geng'ha gowa ga hihi hela.
9 Uleche kulonga mbuli za hegwe hali makutu ga mpoka,
kwa vila kobeza luhala lwa ulonzi wa hegwe.
10 Uleche kusa ulajilo wa mbaka ja katali,
ne kuhola migunda ja walekwa,
11 kwa vila Nguluwi, Mgombozi, ndo yawele na mong'ho,
naye koilewela hachi ya hewo kwa hegwe.
12 Kwa nhumbula ya hegwe, uwinze malanguso,
na kwa makutu uhulichize uwanzi.
13 Umkanye mwana,
wone umzape ng'hobwa, hobagama.
14 Houmzapa, kokulohola kikala kwa heye,
kulawa kuli isi ya wabagame.
15 Mwana wa heni, wone nhumbula ya hegwe iwe na luhala,
nhumbula ya heni yosangalala.
16 Nhumbula ya heni yotowa luchenze,
mlomo wa hegwe houlonga ulonzi wa hachi.
17 Nhumbula ya hegwe ileche kuwonela maya wawele na gehile,
ila ilutilile kumdumba Mkulu Nguluwi mazuwa gose.
18 Ndangukomya, hana kitumbila kunojile kwa chiwalo cha hegwe kuli mazuwa galinguya,
na kitumbila ako hakukusigwa.
19 Uhulichize mwana wa heni, uwe na luhala,
wijese ng'hatu ndaze vyoulingikala.
20 Uleche kuwa yumwe wa walingugala divai,
ne walingulya lukami walingugana miwunde,
21 kwa vila walingugala na walingulya lukami kuli kuduma wowa wazunwa,
yalingutumiya zuwa lya heye kusinzila kovala vibende.
22 Umhulichize mhaza wa hegwe,
uleche kumbeza mayako wone yalale.
23 Ugule kukomya, uleche kukuguza,
uwe na luhala na malanguso na kuhulichiza.
24 Mhaza wa mwana yatanganiche komema usangalalo,
yalingumponda mwana yawele na luhala, kosangalala kwa chiwalo cha heye.
25 Uwadite mhaza na mayako wasangalale,
mamo yakupondile yasangalale.
26 Mwana wa heni, unyhulichize goya,
wibatilile madito ga kikala kwa heni.
27 Mdala mng'hondwa ndo ikulubila liwele ng'wemang'wema lya kugwiliza wanhu,
mdala ayo ndo idiwa.
28 Heye kangivisa na kubeteza kota yalinguboka,
kangwambuzaga walume wenji wawe wohambe wakundigwe hali wanhu.
29 Ndo wanhu wachi walingutowa iyowe?
Ndo wanhu wachi wawele na masinzo?
Ndo wanhu wachi wawele na kilewa?
Ndo wanhu wachi walingung'ung'uta?
Ndo wanhu wachi wawele na vilonda ne chiwalo?
Ndo wanhu wachi wawele na meho madung'hu?
30 Ndo wala wawele hambe woche hali divai,
wala walingikalisa hafungo kujeza divai ihazanywe na ndugwa.
31 Uleche kuyonela maya divai kwa udung'hu wake,
hanga yowa yopulika kuli chizombe,
na kidulika mholemhole hounwa.
32 Kuli kuduma yangulumaga kota izoka,
yangulumiza kota izoka liwele na dunga.
33 Meho ga hegwe govyona vinduzanduza,
nhumbula ya hegwe yokuhada.
34 Kowa kota munhu yalingujeza kuwasa kuli meli mhela wa nhigu.
35 Kolonga, “Nawanhowa, ila silumile,
nawanhowa, ila nasivizelele.
Ndokwinuka nili?
Ubeteze tandi mhale chakunwa chinji.”