6
Makanyo ganji
1 Msongolo wa heni, wone nakulagana kota koweza kiwika lehani kwa chiwalo cha youlingikalasa habehi,
wone nakulagana kwa chiwalo cha yunji,
2 wone nakidinya kwa ulonzi wa gwegwe baho,
nakigwiliza kwa kulagana kwa hegwe,
3 uvizele kota hegwe, kwa kuli ludali lwa munhu yula.
Ila msongolo wa heni, wone kwangugana kilohola, lelo udite ahi,
umlutile munhu ayo mala imwe, umdedeze yakupe kilejeha kwa hegwe.
4 Wikangaze uleche kuleka meho ga hegwe gawe na usinjizi,
uleche kukunda gasinzile.
5 Wilohole kwa kilavya kuli idiwa alyo,
kota chifuno ama chideje chilingisukula kwa yalingupelemba.
6 Hegwe mgata! Ulute ukalilole isisina,
wijese vyolilinguganigwa kikala leka uwe na luhala.
7 Isisina lyahela chilongozi ne mkulu ne yalingulongoza,
8 ila lyangiwichila chilyo mhela wa chipalangule,
lyangukungajizaga na kuwika kuli ng'hano, mhela wa kubeta.
9 Hegwe mgata, kowasa aho mbaka nili?
Kolilimka nili kuli usinjizi wa hegwe?
10 Kwangilonjela, “Uwase hado hela,
usinzile hado.
Uswinize moko ga hegwe wesele hado.”
11 Mhela awo uzunwa wokuvaba kota yalinguboka,
kupunguchilwa kokuwinza kota muhizi.
12 Mwihe ama mjuvi,
kangulubaluba yolonga ulonzi wihile,
13 kuno yokonyeza kuwajiliza wanji,
kangupananga kwa uzayo,
na kuwalajila wanhu kwa vidole.
14 Yawele yamemile uhadi mnhumbula kangulonga wihe,
kangwambuzaga kilewa chila honhu.
15 Kwa chiwalo acho kubagama komfika himahima,
baho du kogazika vibi ne kuwa na kitumbila.
16 Hana vinhu sita, viwele Mkulu Nguluwi kanguvizudila,
ena, vinhu saba viwele ndo izudizo kwa heye.
17 Meho ga ujuvi,
umyango wa uhadi,
moko galingukopola walihela nongwa,
18 nhumbula ilingijesa mbuli zihile,
magulu galingubilimila kudita wihe,
19 mlolezi yalingulavya udesi,
na munhu yalingwambuza wihe hali wenyelukolo.
Makanyo galinguwala ung'hondwa
20 Msongolo wa heni, wibatilile malajizo ga mhaza wa hegwe,
uleche kusemwa malanguso ga mayako.
21 Ugawiche mnhumbula mwa hegwe mhela weng'ha,
ugabatilile mmoko mwa hegwe.
22 Gokulongoza kuli nzila ya hegwe,
gokwamila mhela houwasa,
gokulangusa ganojile mhela wa nemisi.
23 Kwa vila mzilo awo ndo chenje,
na ilajizo alyo ndo lumuli.
Makanyo ago na kuhulichiza gokuwika kuli nzila ya ukomu.
24 Gokwamila leka uwe kutali na mdala yehile,
gokuwika kutali na ulonzi wa uhadi wa mdala mng'hondwa.
25 Uleche kumgana mdala ayo kwa kunoga kwa heye,
uleche kukunda kugwilizwa na meho ga heye.
26 Kuwasa na mdala mng'hondwa komdita mlume yawe mzunwa,
ila kuwasa na mche wa munhu yunji kowajiliza ukomu weng'ha.
27 Ndaze, koweza kuwika chiluli mmhambaga
na nguwo za hegwe zileche kulakala?
28 Ndaze, koweza kubiga makala ga chiluli,
na uzayo wa hegwe uleche kulakala?
29 Ndo vyoyawele mlume yalinguwasa na mche wa myage,
yoneche yalingumdoliza mdala ayo holeka kugazigwa.
30 Wanhu hawalingumbeza ng'hatu munhu,
wone yohiza kwa chiwalo cha nzala,
31 ila wone yebatigwe yomlapa yalipe mala saba,
kolavya kahi lufufu lweng'ha lwoyawele nalo.
32 Mlume yalinguwasa na mche wa munhu yunji kahela nyhala ng'hatu,
ayo kangidumya heye yuye.
33 Kopata vilonda na kubezigwa,
soni hoyopata haikuka kwa heye.
34 Kwa vila fihi ya mlume yomdita yawe yang'hang'hale ng'hatu,
mhela hoyohilula chibida kahela cha kuchonela isungu.
35 Hokunda kupegwa sendi,
ne kuhembulizwa na ndolendole nyinji.