78
Lulonjele lulelo lulinguya
(Ilanguso lwa Asafu.)
1 10 Mhulichize malanguso ga heni, hemwe wanhu wa heni,
muwiche goya makutu kwa chiwalo cha ulonzi wa mlomo wa heni.
2 Ndogabula mlomo wa heni kwa nhelo,
ndouwika hazelu ulonzi uvisigwe kulawa katali,
3 mbuli zotuzihuliche na kuzizela,
mbuli ziwele wasekulu wa hetwe nawatusimila.
4 Hatuwavisa wana wa hetwe,
ila tolusimila lulelo lulinguya
madito makulu ga Mkulu Nguluwi na ludali lwa heye
towalonjela vinduzanduza vya heye vyoyaditile.
5 Nakawapa walelwa wa Yakobo malajizo,
nakawika mizilo kuli Isilaeli,
jiwele nakawalajiza wasekulu wa hetwe
wawalanguse wana wa hewo,
6 leka wanhu wa lulelo lulinguya,
wana wawele wopondigwa hamba wagazele,
nawo kahi wawazelese wana wa hewo.
7 Wamuwichile Nguluwi kitumbila kwa hewo,
waleche kusemwa madito ga Nguluwi,
ila webate malajizo ga heye.
8 Waleche kuwa kota wasekulu wa hewo,
wanhu wawele na nhumbula zigagadale na walingubelenhuka,
lulelo luwele haluwele na majesa gemile nzinzili,
luwele haluwele lwa kukundigwa kwa Nguluwi.
9 Wanhu wa Efulaimu, mipinde na misale mmoko,
nawahiluka kumbele, nawabilima zuwa lila lya ngondo.
10 Hawalibatilile ilagano lya Nguluwi,
nawalema kuwinza malajizo ga heye.
11 Nawasemwa mbuli zoyawele yaziditile,
vinduzanduza vyoyawele yawalajile.
12 Nakadita vinduzanduza hali wasekulu wa hewo,
kuli ibalalika lya Soani, kuli isi ya Misili.
13 Nakaigawanula bahali na kuwadita waloche amo,
nakagadita mazi geme kota lukanzi.
14 Nemisi nakawalongoza kwa ng'hungugu,
nechilo yeng'ha kwa lumwemwesa lwa chiluli.
15 Nakatula mitalawe ako kugunuche,
nakawanweza mazi kulawa kuli mazi menji kota bahali.
16 Nakadita vikolola vilavye mazi kulawa kuli italawe,
na kugadita mazi gachililiche kota lwanda.
17 Ila nawalutilila kumditila gehile Nguluwi,
nawambelenhuka Nguluwi Yawele Kuchanya kula kugunuche.
18 Nawamjeza Nguluwi kwa kunuwila,
wolanda kupegwa chilyo chowaganile.
19 Nawamkovula Nguluwi wolonga,
“Ndaze, Nguluwi koweza kutigalila chilyo kuchiwala?
20 Kwa kukomya, nakatowa italawe,
mazi nagachililika kota lwanda,
ila ndaze, kanguweza kutigalila mibumunda,
na kuwegalila wanhu wa heye miwunde?”
21 Mkulu Nguluwi naloyahuliche ago, nayali yamemile kuzudila,
chiluli nachaka kwa walelwa wa Yakobo,
ng'halazi ya heye naiwavaba wanhu wa Isilaeli,
22 kwa vila hawamkundile Nguluwi,
ne kuukunda mong'ho wa heye wa kulohola.
23 Ila nakalajiza ng'hungugu ya kuchanya,
nakachumula lwizi lwa kilanga,
24 nakawadulisila mana leka walye,
nakawapa nyhule kulawa kilanga.
25 Wanhu nawalya chilyo cha wahilisi,
naye nakawegalila chilyo cha kuhega.
26 Nakegala mbeho ya kolilawilaga isanya kulawa kilanga,
kwa ludali lwa heye nakambuza mbeho ya kusini ipute,
27 nakawagalila wanhu wa heye miwunde kota nhimbwisi,
videje vinji kota sangalaza ya mhwani.
28 Videje avyo navigwa hali kambi ya hewo,
chila honhu kuzunguluta haluga ha hewo.
29 Wanhu nawalya na kiguta ng'hatu,
Nguluwi nakawapa chowaganile.
30 Ila lowawele wang'hali kigutiza maya ga hewo,
chilyo lochiwele ching'hali kuli milomo ja hewo,
31 ng'halazi ya Nguluwi naiwafika hewo,
nakawakopola wawele na mong'ho hali hewo,
na kuwagwisa wasongolo wa Isilaeli.
32 Ila nawalutilila kudita gehile hali Nguluwi,
hanga nakadita vinduzanduza, ila hawakundile.
33 Lelo, nakaduma mazuwa ga hewo kota lweselo,
miyaka ja hewo kwa kubagama baho du.
34 Chila loyawakopole, wala waponile nawampala,
na kumhinduchila Nguluwi kwa nhumbula.
35 Nawakumbuchila kota Nguluwi nayali italawe lya hewo,
Nguluwi Yawele Kuchanya nayali mgombozi wa hewo.
36 Ila nawamhada kwa ulonzi wa hewo,
chila chowamlonjele nachali udesi.
37 Hawambatilile heye kwa nhumbula,
nahawawele wakukundigwa kuli ilagano lya heye.
38 Ila Nguluwi yawele na isungu nakaugubika wihe wa hewo,
hawadumye hebu.
Mihela minji nayali yoilemeza ng'halazi ya heye,
nahakulechile kuzudila kwa heye kweng'ha kuwafiche.
39 Nakakumbuchila kota hewo ndo wanhu hela,
ndo kota mbeho ilingukola na kwajilila.
40 Mala zilinga nawambelenhuka kuchiwala,
na kumzudiza ako kugunuche?
41 Nawamjeza Nguluwi chila mhela,
nawamzudiza ayo Yelile wa Isilaeli.
42 Hawalukumbuchile ludali lwa heye,
zuwa lila loyawagombole kwa wang'honyo wa hewo,
43 naloyaditile mbuli za kububuwaza kuli isi ya Misili,
na vinduzanduza kuli ibalalika lya Soani.
44 Nakagalusa zila nzanda ziwa danda,
Wamisili waleche kuwa na mazi ga kunwa.
45 Nakawahilichila vilundo vya ng'onzi ziwele naziwatunya,
na mibula jiwifile chila chinhu.
46 Nakalajiza nzije, nazilya mbena za hewo,
na kuwifya migunda ja hewo.
47 Nakajiwifya mizabibu ja hewo kwa nhonya ya maganga,
na mitini ja hewo kwa chipute ching'ang'ale.
48 Misenga ja hewo najikopoligwa kwa nhonya ya maganga,
na ming'holo ja hewo kwa lumwemwesa.
49 Nakaleka ng'halazi ya heye iwafiche,
kuzudila na nhumbula yihile na kugaya
na chilundo cha wahilisi wa kudumya.
50 Nakalechelela ng'halazi ya heye ilutilile,
ne kuwawika kutali na kubagama,
ila nakawadumya kwa utamwa.
51 Nakawakopola walelwa wa mwaluko weng'ha wa Misili,
ena, wa mwaluko kuli kambi ya Hamu.
52 Hamba nakawahilika wanhu wa heye kota ming'holo,
nakawalongoza kuchiwala kota chilundo cha migongolo ja kufujigwa.
53 Nakawalongoza goya, nawo hawadumbile,
ila bahali naiwagubika wang'honyo wa hewo.
54 Nakawegala kuli isi ya heye yelile,
kuli chidunda choyachiholile kwa moko wa heye wa kudilo.
55 Nakawawinga wanhu wa isi hali hewo,
nakazilavya isi za hewo ziwe za Isilaeli,
nakaziwika nhanzi za Isilaeli hali honhu ha hewo.
56 Ila nawamjeza na kumbelenhuka Nguluwi Yawele Kuchanya,
ne kibatilila malajizo ga heye.
57 Ila nawahinduka na kudita gehile kota wasekulu wa hewo,
nawali wohambe wetumbilwe kota upinde wohauwele nzinzili.
58 Nawamzudiza kwa honhu hawo ha kulavila nhambiko ha milungu,
nawamdita yawe na fihi kwa jimalukolo jawo.
59 Nguluwi loyagawene ago, nakazudila,
nakailema ng'hatu Isilaeli.
60 Nakalileka ihema lyelile lya heye ako Shilo,
haluga hawele nayali yekale hagati ha wanhu.
61 Nakalileka isanduku, ulajilo wa mong'ho wa heye, liholigwe kuli isi ya chijenzi,
ukulu wa heye uwichigwe mmoko mwa wang'honyo.
62 Nakawazudila wanhu wa heye yuye,
nakawalavya wadumigwe kwa ipanga.
63 Chiluli nachiwalakaza wasongolo wa hewo,
wahinza wa hewo nawali walihela wanhu wa kuwahesa.
64 Watambika wa hewo nawabagama kwa ipanga,
wadala wa hewo wafililwe na walume wawo hawawezile kulombocheza.
65 Hamba Mkulu nakalilimka kota munhu yolawa kuli usinjizi,
kota munhu yazidahe kitowa ngondo yanwele divai,
66 Nakawawinga wang'honyo wa heye,
nakawabasa soni ya mazuwa gose.
67 Nakailema nhanzi ya Yusufu,
haihagule nhanzi ya Efulaimu,
68 ila nakaihagula nhanzi ya Yuda,
na chidunda cha Siyoni choyachiganile.
69 Nakazenga aho ng'handa ya heye ng'hulu kota ulanga,
kota isi yoyaiwichile nzinzili mazuwa gose.
70 Nakamhagula Daudi, chitumagwa wa heye,
nakamusa kuli mijito ja kudima ming'holo.
71 Nakamlavya kuli mijito ja kudima ming'holo,
yawe na mijito ja kudima wanhu wa Yakobo, wanhu wa heye,
yadime Isilaeli, wanhu wa Nguluwi yuye.
72 Daudi nakawadima kwa nhumbula ya heye yeng'ha,
nakawalongoza kwa luhala lwa moko ga heye.