48
Siyoni muji wa Nguluwi
(Kwa yalingwaluchiza kwimba. Lwimbo. Zabuli ya Wakola.)
1 Mkulu Nguluwi, ndo mkulu, kanguganigwa yatogoligwe ng'hatu
kuli muji wa heye, chiwele ndo chidunda cha heye chelile.
2 Chidunda cha Siyoni ako kasikazini ndo kota chidunda cha Safoni,
changunojeza kwa ung'wemang'wema,
muji wa Mndewa mkulu, ndo kusangalala kwa isi zeng'ha.
3 Nguluwi kangwamila ngome za muji awo,
ena, heye ndo ngome.
4 Ulole, wandewa nawekungajiza,
nawaluta hamwe kuutowa,
5 ila lowauwene muji wa Siyoni, nawabubuwala,
nawebatigwa na lunhwinhwi, nawabilima.
6 Kudumba kukulu nakuwebata,
nawali na usungu kota wa mdala yalinguponda.
7 Nakuwadumya kwa chivuluvumbi cha kolilawilaga isanya,
nachiwabenanga kota meli za Talishishi.
8 Geng'ha gotuhuliche natugona twetwe baha,
kuli muji wa Mkulu Nguluwi Yawele na Mong'ho,
ena, kuli muji wa Nguluwi wa hetwe,
Nguluwi kowimiza nzinzili mazuwa gose.
9 Gwa Nguluwi, twangijesa igano lya hegwe lya kwimilila,
tuwele kuli ng'handa ya hegwe.
10 Itagwa lya hegwe, gwa Nguluwi lyangutogoligwa chila honhu,
lutogo lwa hegwe lwangwenela honeche muisi.
Kwa moko wa hegwe wa kudilo nakudita kwa hachi,
11 leka wanhu wa Siyoni wasangalale.
Wanhu wa Yuda watowe luchenze,
kwa chiwalo cha utaguso wa hegwe.
12 Mjende ako Siyoni muuzungulute muji weng'ha,
kuno muwaza milingo jake.
13 Mlole ng'hanzi zake
na kupugajiza ngome za hewo,
leka msimile kuli lulelo lulinguya kota,
14 “Ayu Nguluwi ndo Nguluwi wa hetwe mazuwa gose.
Kowa chilongozi wa hetwe mazuwa gose.”