12
1 Yalingugana kuhulichiza kanguganaga uwanzi,
ila yohambe yagane kukanyigwa ndo yalihela nyhala.
2 Mkulu Nguluwi kangunojezwa na munhu yanojile,
ila yawele na kunuwila kwihile kangupanjilwa na Nguluwi.
3 Munhu howeza kuwa nzinzili kwa kudita wihe,
ila haduhu chilinguweza kumusa yatanganiche.
4 Mdala yawele na nhumbula inojile ndo lutogo kwa mlume wa heye,
ila yalingumbasa soni mlume wa heye ndo kota chilonda mmizeje ja heye.
5 Majesa ga yatanganiche ndo ga hachi,
ila ulonzi wa mwihe ndo wa uhadi.
6 Ulonzi wa wanhu wehile wangugana kukopola,
ila ulonzi wa watanganiche wanguwaloholaga.
7 Wehile wangudumigwa na kwajilila ng'hatu,
ila ivyazi lya wawele na hachi lyangwimaga nzinzili.
8 Munhu kangutogoligwa kwa kiwhana na luhala lwa heye,
ila wanhu wawele na majesa gajilile wangubezigwa.
9 Fola munhu wa hihi hela yalingulya kwa mijito ja heye,
kusinda kidita kuna lufufu, kuno kwahela chilyo.
10 Munhu yatanganiche kanguwaga na isungu kwa migongolo ja heye,
ila mbaka madito ga mwihe ga isungu, ganguwa nhumbula yihile.
11 Yalingulima mgunda wa heye kowa na chilyo chinji,
ila yalinguwinza mbuli za kulota kahela kuvizela.
12 Wehile wanguganaga kuwa na vinhu vya wehile wanji,
ila watanganiche wangwimaga nzinzili.
13 Mwihe kangugwilizwaga kwa ulonzi wa heye yuye,
ila yatanganiche kangiwikaga kutali na magazo.
14 Mbuli za munhu zangulutililaga goya kwa kiwhana na ulonzi wa heye,
kota vyoyalingupata chila chilinguya, kulawa kuli mijito ja moko ga heye.
15 Mpoka kanguyonaga nzila ya heye kota ya goya,
ila yawele na luhala kanguhulichizaga ulonzi unojile.
16 Ugata wa mpoka wanguzelekaga himahima,
ila yawele na luhala kangubezaga maligo.
17 Yalingulonga mbuli ya kukomya kangulavyaga ulolezi wa kukomya,
ila mlolezi wa udesi kangulongaga uhadi.
18 Ulonzi wihile wangulumizaga kota ipanga,
ila goyalingulonga yawele na luhala ganguchidita chilonda chipone.
19 Mlomo ulingulonga kukomya, wangikala mazuwa gose,
ila umyango wa udesi ndo wa mhela uchefu hela.
20 Walingiwika goya kudita gehile nawamema uhadi mnhumbula,
ila walingikangaza kuwala kikala goya wanguwa na usangalalo.
21 Watanganiche hawalingufichigwa na mbuli yoneche yihile,
ila wehile nawamema magazo menji.
22 Milomo jilingulonga udesi ndo izudizo kwa Mkulu Nguluwi,
ila wanhu walingukundigwa ndo usangalalo wa heye.
23 Munhu yawele na luhala kanguvisaga uwanzi wa heye,
ila wapoka wanguwikulaga upoka wa hewo.
24 Kikangaza kwangumhaga munhu ludali,
ila ugata womdita yawe mpogozi.
25 Lunhwinhwi mnhumbula ndo itunyo ikulu kwa munhu,
ila ulonzi unojile wangumsangalaza.
26 Munhu yawele na hachi kangilolela kuli ugoloko,
ila nzila ya wehile yanguwajilizaga hewo wawo.
27 Mpelembi mgata hopata choyalingupelemba,
ila yalingikangaza, mbuli za heye zolutilila goya.
28 Kutanganika ndo nzila ya ukomu,
kuli nzila yake haduhu kubagama.