64
Kulanda kwamilwa na Nguluwi
(Kwa yalingwaluchiza kwimba. Zabuli ya Daudi.)
1 Gwa Nguluwi, uhuliche kung'ung'uta kwa heni,
wamile ukomu wa heni na kukabusa kwa wang'honyo.
2 Unyamile na majesa gehile ga wehile,
na ivuche lya wanhu wehile.
3 Wangunola umyango wa hewo kota ipanga,
wangulavya ulonzi wihile kota misale.
4 Kulawa kuli kivisa wangumtowa munhu yagoloche,
baho du wangumtowa ne kudumba.
5 Wangilumba kuli kunuwila kwa hewo kwihile,
wangikundiza honhu ha kuvisa midiwa ja hewo,
wangulonga, “Kuduhu yoweza kujona.”
6 Wangijesaga kunuwila kwa hewo kwihile na kulonga,
“Sambi natweneza gotuganile kudita ne kulemwela.”
Kunuwila kwihile kwa uviso nakuvisigwa mnhumbula mwa munhu.
7 Ila Nguluwi kowatowa kwa misale,
na kuwalumiza baho du.
8 Wodumigwa kwa chiwalo cha ulonzi wa hewo wawo,
chila hoyowona kotigasa mutwi kwa kubeza.
9 Aho wanhu weng'ha wodumba,
wowikula goyaditile Nguluwi,
na kijesa kwa chiwalo cha madito ga heye.
10 Watanganiche wosangalala kwa chiwalo cha Mkulu Nguluwi,
na kubilimila kikala goya kwa heye,
wanhu weng'ha wagoloche womtogola.