140
Kulanda kwamilwa na Nguluwi
(Kwa yalingwaluchiza kwimba. Zabuli ya Daudi.)
1 Gwa Mkulu Nguluwi, undohole kulawa kwa wanhu wehile,
unyamile na wanhu walingugana kundumiza.
2 Wanhu awo wangiwika goya mnhumbula za hewo kudita gehile,
wangwambuza kilewa chila mhela.
3 Myango zawo ziha kota za izoka,
kuli milomo jawo muna ulonzi uwele na dunga kota ya izoka.
4 Gwa Mkulu Nguluwi, unyamile na ndole za wehile,
unyamile na wanhu walingugana kundumiza,
wawele wewichile goya kungwisa.
5 Walingidaya nawambichila midiwa,
nawalambalika ng'weso kota utandawala,
nawavisa midiwa mnzila leka wandibate.
6 Ndangumlonjela Mkulu Nguluwi, “Hegwe ndo Nguluwi wa heni.”
Gwa Mkulu Nguluwi, uhulichize lizi lya kulanda kwa heni kwa isungu.
7 Gwa Mkulu Nguluwi, Mkulu wa heni, mlohozi wa heni yawele na mong'ho,
nakunyamila goya mhela wa ngondo.
8 Gwa Mkulu Nguluwi, uleche kuwapa wehile gowalingugana,
na kiwika goya kwa hewo kwihile kuleche kulutilila goya,
ama wokwinula vitwi vya hewo.
9 Wihe wa ulonzi wa hewo uwafiche hewo wawo.
10 Makala ga chiluli gawagwile,
watozwe kuli chiluli,
wenjizwe kuli ikulubila, waleche kwinuka kahi.
11 Mbuli za walinguwaheha wanji zileche kulutilila goya kuli isi,
wihe uwawinge na kuwadumya wala walingugana kundumiza.
12 Ndivizela Mkulu Nguluwi kangulewelaga mbuli za wanhu walingubunzwa,
na kuwapa hachi wazunwa.
13 Ndikomya, watanganiche wolitogola itagwa lya hegwe,
wagoloche nhumbula wochikala hali hegwe.