19
1 Fola mzunwa yalingikala kwa kugoloka,
kusinda yajilile kwa ulonzi na mpoka.
2 Hainojile munhu kuwa na maya ne kuwa na uwanzi,
ne kudita himahima kwa vila koileka nzila.
3 Wone munhu yedumye kwa upoka wa heye,
kangumzudilaga Mkulu Nguluwi.
4 Lufufu lwangigalaga wagoloko,
ila mzunwa kangulechigwa ne goloko.
5 Mlolezi mdesi holeka kugazigwa,
yalingulonga udesi howeza kiwika kutali na magazo.
6 Wanhu wenji wanguganaga kuwa habehi na wang'hangala,
chila munhu kanguganaga yawe goloko wa munhu yalingulavya ndolendole.
7 Mzunwa kanguzudilwa na wang'holoze,
goloko wa heye ndo mzidi, wangumbilimaga.
Hanga kanguwawinzaga kwa kuwadedeza, ila hawalingoneka honeche.
8 Yalingupata luhala kangigana yuye,
yalingibatilila kuvizela kwa heye, kowa goya.
9 Mlolezi mdesi holeka kugazigwa,
yalingulonga udesi kodumigwa.
10 Haiwa goya kwa mpoka kuwa na lufufu,
ndo vibi ng'hatu kwa mpogozi kuwalongoza wakulu.
11 Yawele na luhala halinguzudila himahima,
kulechela nongwa ndo lutogo kwa heye.
12 Kuzudila kwa mndewa ndo kota kubuma kwa isimba,
ila kunoga kwa heye ndo kota nungwi kuli misolo.
13 Mwana mpoka ndo kubagama kwa mhaza wa heye,
na kilewa kwa mche ndo kota midovu ja nhonya johambe jimale.
14 Ng'handa na lufufu ndo uhalizi woyalingupata munhu kulawa kwa wasekulu wa heye,
ila mche yawele na luhala kangulawaga kwa Mkulu Nguluwi.
15 Ugata ndo kota usinjizi unonile,
munhu mgata kogazika kwa nzala.
16 Yalingibatilila mizilo kangukuwika kikala kwa heye kuwe kwa kikala goya,
yalingubeza ilajizo kobagama.
17 Yalingumtanza mzunwa kangumwazichila Mkulu Nguluwi,
Mkulu Nguluwi komlipa kwa madito ga heye ganojile.
18 Mkanye mwanago mhela kitumbila kung'hali baho,
ila wone uleche kudita ahyo ndo kota kumdumya.
19 Munhu yalinguzudila ng'hatu yangumlapa yapegwe magazo,
wone umlohole kamwe, yokulapa umlohole kahi.
20 Uhulichize ulonzi unojile na kubochela malanguso,
leka uwe na luhala lwa kukutanza mazuwa galinguya.
21 Kuli mutwi wa munhu hana majesa menji ga kudita chinhu,
ila choyalingunuwila Mkulu Nguluwi ndo choditigwa.
22 Chilinguganigwa kwa munhu ndo igano lya kwimilila,
fola mzunwa kusinda mdesi.
23 Kumdumba Mkulu Nguluwi kwangigalaga ukomu,
yalingumdumba kangutambichizwaga kwesela ng'hatu,
hofichigwa na chihile choneche.
24 Mgata kanguwikaga moko wa heye kuli luhelo lwa chilyo,
ila ndo mgata lukami mbaka kangulemwela kwinula moko wa heye kuhilika kumlomo.
25 Mgaze yalingubeza, naye yalihela nyhala kochilangusa kuwa na luhala,
mkanye yawele na luhala, naye kowa na uwanzi.
26 Yalingumtowa mhaza wa heye na kumuwinga mayake,
ndo mwana yalingigala soni na kudeula.
27 Mwana wa heni, wone uleche kuhulichiza malanguso,
kowa kutali na ulonzi wa luhala.
28 Mlolezi yohambe yatanze chinhu kangubezaga hachi,
na umyango wa mwihe wanguugana unojenoje wa wihe.
29 Magazo nagawichigwa goya kwa walingubeza,
ng'hobwa za ngozi naziwichigwa goya kwa kuwatowa wapoka kuli migongo.