24
1 Uleche kuwonela fihi wehile,
na kugana kuwa hamwe na hewo,
2 kwa vila majesa ga hewo geng'ha ndo kuwala kilewa,
haduhu linojile lyoneche lilingulawa kuli milomo ja hewo.
3 Ng'handa yanguzenjigwa kwa luhala,
na kwimizwa nzinzili kwa kuvizela.
4 Kwa uwanzi vihengo vyake vyangumemezwa,
vinhu vya sendi nyinji na vya kunojeza.
5 Munhu yawele na luhala kana ludali ng'hatu,
naye yawele na uwanzi kangonjeza mong'ho.
6 Kwa ulongozi unojile koweza kitowa ngondo,
na kusumya kwa winji wa wanhu walingukulonjela ganojile.
7 Luhala lwa kuchanya ng'hatu kwa mpoka,
kuli nhing'hano kahela cha kulonga.
8 Yalingijesa kudita wihe,
kochemigwa mjuvi.
9 Kiwika goya kudita chinhu kwa mpoka ndo gehile,
yalingubeza ndo izudizo kwa chila munhu.
10 Wone uwe ng'hochele mhela wa magazo,
lelo hegwe ndo kwahela mong'ho lukami.
11 Mlohole munhu yalinguholigwa kuluta kubagama hihi hela,
uleche kulemwela kumlohola yalingukopoligwa ne nongwa.
12 Hamba uleche kulonga, “Hatuvizelele.”
Kwa vila Nguluwi yalingupima nhumbula za wanhu kangulola,
heye yalinguwamila ukomu wa hemwe kanguvizela,
komha chila munhu kwa kiwhana na madito ga heye.
13 Mwana wa heni, ulye hanombwa kwa vila ndo inoga,
ilala lya hanombwa ndo linona kumlomo.
14 Ndo vyoluwele luhala kuli nhumbula ya hegwe,
wone ulupate mbuli za hegwe zolutilila goya,
na kitumbila kwa hegwe hakukusigwa hihi hela.
15 Uleche kubeteza kwa uviso kota mwihe kuhatowa haluga ha munhu yatanganiche,
uleche kujeza kuwifya ng'handa ya heye,
16 kwa vila munhu yatanganiche kangugwa mala nyinji na kwinuka,
ila mwihe hoyochikwang'hwala howeza kwinuka.
17 Uleche kutowa luchenze kwa chiwalo cha kugwa kwa mng'honyo wa hegwe,
ne kusangalala mnhumbula mwa hegwe kwa kikwang'hwala kwa heye,
18 kwa vila Mkulu Nguluwi yalingugona ago honojezwa,
hanji koleka kumgaza.
19 Uleche kuzudila kwa chiwalo cha wehile,
ne kuwonela maya,
20 kwa vila mwihe howa na ganojile hamba,
chenje cha ukomu wa heye chozimigwa.
21 Mwana wa heni, umdumbe Mkulu Nguluwi na kumhulichiza mndewa,
uleche kilumba na walingubelenhuka,
22 kwa vila kudumigwa kwa hewo kwanguwafikaga baho du.
Haduhu yalinguvizela kutunya kowokwambuza.
Nhelo ziyage
23 Azo kahi ndo nhelo za wanhu wawele na luhala.
Kuganilila wanhu kuli utaguso hakuwele kunojile.
24 Yoneche yalingumlonjela yawele na nongwa,
“Kwahela nongwa,”
kangupanjilwaga na wanhu na kuzudilwa na wanhu wa isi zinji.
25 Ila walinguwagaza wehile wowa na usangalalo,
na utambichizo wokuya kwa hewo.
26 Kwidichila kwa hachi,
ndo kota kumkumbatila goloko.
27 Ukole mijito ja hegwe kunze tandi,
uwiche goya chila chinhu kumgunda,
hamba uzenje ng'handa ya hegwe.
28 Uleche kulavya ulolezi kwa munhu youlingikalasa habehi ne chiwalo,
ne kulonga udesi kwa heye.
29 Uleche kulonga, “Ndomdita kota vyoyanditile.
Yangundapa nyhilule chibida.”
30 Nang'hola habehi ha mgunda wa mgata,
mgunda wa mizabibu wa mpoka.
31 Ulole, miwa najali jotile kuli chila honhu,
misolo najigubika honhu hake heng'ha,
na lukanzi lwake lwa maganga lubomoka.
32 Nandola na kijesa,
hamba nandilangusa.
33 Uwase hado hela, usinzile hado.
Uswinize moko ga hegwe wesele hado.
34 Mhela awo uzunwa wokuvaba kota yalinguboka,
kupunguchilwa kokuwinza kota muhizi.