25
Nhelo zinji za Solomoni
1 Azi nazo ndo nhelo zinji za mndewa Solomoni,
zandichigwe na wanhu wa Hesekiya, mndewa wa Yuda.
2 Nguluwi kangutogoligwa kwa kuvisa mbuli,
ila mndewa kangutogoligwa kwa kupugajiza mbuli.
3 Kota ulanga vyouwele kuchanya na misanga vyojiwele hasi,
ndo vyoziwele nhumbula za wandewa, hazilingupugajizika.
4 Wuse wavu kuli sendi,
na mponzi kokugongomanyila chinhu chinojile.
5 Uwose wehile hali mndewa,
na undewa wa heye wowa nzinzili hali hachi.
6 Uleche kiwika habehi na mndewa,
uleche kidita kota kwa mkulu,
7 kwa vila fola kulonjelwa, “Uye kuno kumwando,”
kusinda kuduliswa hali mkulu.
Mbuli zouziwene kwa meho ga hegwe,
8 uleche kudita himahima kuzigala kuli chitala,
kwa vila kodita choni aho hamba,
wone mlolezi yunji kogalema ago goulingulonga?
9 Ulewele kilewa na myago yaliyeka,
na chila yumwe wa hemwe yaleche kulavya uviso wa myage,
10 leka wanhu waleche kuvizela kota hana uviso,
na kuliwifya itagwa lya hegwe mazuwa gose.
11 Ulonzi ulingulonjigwa mhela unojile,
ndo kota chinoligo cha zahabu chilingubatililwa na sendi.
12 Makanyo ga yawele na luhala kwa munhu yalinguhulichiza,
ndo ganoga kusinda pete ya zahabu ama vinoligo vya zahabu inojile.
13 Msenga yalingukundigwa kangumsangalaza mkulu wa heye,
kota mazi gazizime mhela wa ivuche.
14 Kota vila ng'hungugu na mbeho ne nhonya,
ndo vyoyawele munhu yalingitutumula kulavya ndolendole, kuno yolemwela.
15 Kwa kwimilila mndewa koweza kugalula majesa ga heye,
umyango udeche wangubenaga mizeje.
16 Houpata hanombwa ulye chasi cha kuhega,
ileche kukwambuza kudeka.
17 Uleche kumjendela chila mhela munhu youlingikalasa habehi,
uleche kumtunya mbaka yakuzudile.
18 Munhu yalingulavya ulolezi wa udesi kumuwala myage,
ndo keha kota nyimbati na ipanga ama msale unoleche lukami.
19 Kitumbila kuli munhu yohambe yakundigwe mhela wa magazo,
ndo kota izino lihile ama mgulu uvyuduche.
20 Kumwimbila munhu yawele na masinzo,
ndo kota kuvula nguwo mhela wa chipute,
ama kujela mwino kuli chilonda.
21 Wone mng'honyo wa hegwe kana nzala, umhe chilyo,
wone yawe na ng'halu, umhe mazi yanwe.
22 Kwa vila kwa kudita ahyo komdita yone usungu mnhumbula kota makala ga chiluli mchanya muli mutwi wa heye,
naye Mkulu Nguluwi kokupa chonolo.
23 Mbeho ya kasikazini yangigalaga nhonya,
na kuhehigwa kwangigalaga kuzudila.
24 Fola kikala hafungo mchanya mwa chinduwiko,
kusinda kikala kaye hamwe na mche yalingugana kilewa.
25 Kota vila mazi gazizime kwa yawele na ng'halu,
ndo vyoziwele mbuli zinojile kulawa isi ya kutali.
26 Yatanganiche yalingukunda kuwinza mbuli za mwihe,
ndo nzasa iwifigwe ama ideho litiguligwe.
27 Hainojile kulya hanombwa nyinji ng'hatu,
na kahi hailingutogoligwa kiwikawika kumwando lukami.
28 Munhu yawele hambe yaweze kuilemeza ng'halazi ya heye,
ndo kota muji ulihela wamizi houtowigwa.