8
Ukulu wa Nguluwi na ukulu wa munhu
(Kwa yalingwaluchiza kwimba. Kwa kiwhana na Gititi. Zabuli ya Daudi.)
1 Gwa Mkulu Nguluwi, Mkulu wa hetwe,
ndikomya itagwa lyako lyangutogoligwa kuli isi yeng'ha.
Nakuuwika ukulu wa hegwe ako mchanya mwa ulanga.
2 Kwa kutogoligwa na wana wadodo na walingong'a,
nakiwichila ngome ya kiyamila kwa chiwalo cha wang'honyo wa hegwe,
uwadumye walingukubelenhuka na yalinguhilusa chibida.
3 Hondilola ulanga, mijito ja vidole vya hegwe,
nyelezi na nhondwe, vyouviwichile ako,
4 munhu ka whaani, mbaka umjese,
munhu ndo choni mbaka umlolele?
5 Nakumdita yawe mdodo kusinda Nguluwi,
nakumha itaji lya ukulu na kuhulichizwa.
6 Nakumdita heye yawe chilongozi kuli mijito ja hegwe jeng'ha,
nakuviwika vilumbigwe vyeng'ha hali ludali lwa heye.
7 Ming'holo na misenga na migongolo ja kisolo,
8 videje na somba,
ena chila chilingojelela kuli nzila za bahali,
vyeng'ha nakuviwika kuli ludali lwa heye.
9 Gwa Mkulu Nguluwi, Mkulu wa hetwe,
ndikomya itagwa lya hegwe lyangutogoligwa kuli isi yeng'ha.