25
Kumlanda Nguluwi ulongozi na kwamilwa
(Zabuli ya Daudi.)
1 Gwa Mkulu Nguluwi, kwa hegwe ndangigala nhumbula ya heni.
2 Ndangitumbila kwa hegwe, gwa Nguluwi wa heni,
uleche kundeka mbasigwe soni,
wang'honyo wa heni waleche kusangalala kwa kulemwela kwa heni.
3 Haduhu ne yumwe hali walingitumbila kwa hegwe, yawele yobasigwa soni,
ila weng'ha walingukubelenhuka wabasigwe soni.
4 Gwa Mkulu Nguluwi, unzelese nzila za hegwe,
undanguse kugawinza goulingugana.
5 Undongoze kuli kukomya kwa hegwe na kundangusa,
kwa vila hegwe ndo Nguluwi mlohozi wa heni,
ndangitumbila kwa hegwe chila zuwa.
6 Gwa Mkulu Nguluwi, ukumbuchile isungu na igano lya kwimilila lya hegwe,
viwele navyali kulawa katali.
7 Uleche kukumbuchila gehile ga usongolo wa heni,
ung'humbuche kwa kiwhana na igano lya kwimilila lya hegwe,
gwa Mkulu Nguluwi, kwa chiwalo cha kunoga kwa hegwe.
8 Mkulu Nguluwi ka yanojile na yagoloche,
ahyo kanguwalangusaga nzila wawele na gehile.
9 Kanguwalongozaga walingunyenyetela kuli hachi,
ena, kanguwalangusaga nzila ya heye.
10 Mkulu Nguluwi kanguditaga kwa igano lya kwimilila na kukundigwa,
kwa wala walingibatilila malajizo ga ilagano lya heye.
11 Gwa Mkulu Nguluwi, kwa chiwalo cha itagwa lya hegwe,
undechele nongwa ya heni hanga ndo ng'hulu.
12 Chila munhu yalingumdumba Mkulu Nguluwi,
Mkulu Nguluwi komlangusa nzila ya kuwinza.
13 Mbuli za munhu ayo zomlutila goya mazuwa gose,
walelwa wa heye woihalila isi.
14 Mkulu Nguluwi ka goloko wa hewo walingumdumba,
heye kanguwazelesaga ilagano lya heye.
15 Meho ga heni gangumlola Mkulu Nguluwi mazuwa gose,
naye kogalavya magulu ga heni kuli idiwa.
16 Gwa Nguluwi, uye kwa heni na kumbonela isungu,
kwa vila ndayeka na ndangugazika.
17 Umbusile kusanzalima kwa nhumbula ya heni,
na umbuse kuli lunhwinhwi.
18 Ulole magazo na kusanzalima kwa heni,
undechele gehile ga heni geng'ha.
19 Lole ndaze vyowawele wenji wang'honyo wa heni,
lole ndaze vyowalingunzudila ng'hatu na kugana kundumiza.
20 Uwamile ukomu wa heni, undohole,
uleche kukunda mbasigwe soni,
ndangubilimila kikala goya kwa hegwe.
21 Kugoloka na kutanganika vinyamile,
kwa vila ndangukutumbila hegwe.
22 Gwa Mkulu Nguluwi, uwagombole wanhu wa hegwe, Isilaeli,
kuli magazo ga hewo geng'ha.