98
Nguluwi chilongozi wa isi zeng'ha
1 Mumwimbile Mkulu Nguluwi lwimbo lunyale,
kwa vila nakadita mbuli za vinduzanduza.
Moko wa heye wa kudilo uzidahe, moko wa heye welile naumha heye kusumya.
2 Mkulu Nguluwi nakalajila ulohozi wa heye,
nakawalajila wanhu wa isi zeng'ha kutanganika kwa heye.
3 Nakalikumbuchila igano lya kwimilila na kukundigwa kwa heye kwa Waisilaeli.
Banzi zeng'ha za isi nazona ulohozi wa Nguluwi wa hetwe.
4 Isi yeng'ha itowe luchenze kwa chiwalo cha Mkulu Nguluwi,
imtogole kwa nzimbo za usangalalo.
5 Mumtogole Mkulu Nguluwi kwa kutowa luchenze,
mumtogole kwa lizi linojile lya igombogombo.
6 Mumtowele luchenze Mkulu Nguluwi mndewa wa hetwe,
msangalale kwa mhalamhanda na mbalati.
7 Bahali ibogome na vyeng'ha viwele mumo,
isi zeng'ha na weng'ha walingikala mgati mwake.
8 Hemwe nzanda mtowe vimbamba,
hemwe vidunda mwimbe hamwe kwa kusangalala.
9 Visangalale hali Mkulu Nguluwi,
kwa vila kanguya kuitagusa isi yeng'ha.
Kozitagusa isi zeng'ha kwa hachi,
kowatagusa wanhu kwa kutanganika.