116
Kulonga malumbo kwa kuloholigwa kulawa kuli kubagama
1 Ndangumgana Mkulu Nguluwi,
kwa vila nakanyhulika,
kwa vila nakahulika chililo cha kulanda kwa heni kwa isungu.
2 Nakambichila goya ikutu,
ahyo ndomlanda mhela weng'ha hondichikala.
3 Vihindo vya kubagama navinzunguluta,
kukabusa kwa isi ya wabagame nakuvaba heni,
nandali memile kusanzalima na masinzo.
4 Hamba nandimlilila Mkulu Nguluwi,
“Gwa Mkulu Nguluwi, undohole.”
5 Mkulu Nguluwi nakamema isungu na kutanganika,
Nguluwi wa hetwe ndo yawele na uliholile.
6 Mkulu Nguluwi kanguwamilaga walingunyenyetela,
londiwele kuli magazo nakandohola.
7 Usindamale, gwa nhumbula ya heni,
kwa vila Mkulu Nguluwi nakanditila ganojile.
8 Nakandohola kulawa kuli kubagama na kusa mahozi ga heni,
nakanyamila leka ndeche kugwa.
9 Ndojenda hali heye Mkulu Nguluwi,
kuli isi ya wanhu wawele wakomu.
10 Nandali na makundo hala hondonjile,
“Nangazika lukami.”
11 Mbaka nandonga kwa lunhwinhwi lwa heni,
“Wanhu weng'ha wangulonga udesi.”
12 Ndimhilusile choni Mkulu Nguluwi,
kwa isungu lya heye lyeng'ha lyoyanditile?
13 Ndomlavila nhambiko ya divai kwa kundohola,
ndolanda kwa itagwa lya heye Mkulu Nguluwi.
14 Ndomwenezela Mkulu Nguluwi chilaho cha heni,
hali wanhu wa heye weng'ha.
15 Kubagama kwa wanhu wa kukundigwa wa Mkulu Nguluwi
haiwele mbuli ndodo hali heye.
16 Gwa Mkulu Nguluwi, heni nda chitumagwa wa hegwe,
nda chitumagwa wa hegwe, mwana wa mpogozi wa hegwe,
nakuvichumula vihindo vya heni vya kubagama.
17 Ndokulavila nhambiko za kulonga malumbo
na kulanda kwa itagwa lya hegwe, Mkulu Nguluwi.
18 Ndomwenezela Mkulu Nguluwi chilaho cha heni,
hali wanhu wa heye weng'ha,
19 wowekungajize hali ng'handa ya heye,
hagati ha Yelusalemu.
Mumtogole Mkulu Nguluwi.