2
Kulanda kwa Yona
1 Lelo Yona loyawele mgati mwa lida lya somba ayo, nayali yomlanda Mkulu Nguluwi, Nguluwi wa heye, 2 yolonga,
“Kuli magazo ga heni nandimchema Mkulu Nguluwi,
nagwe nakanyhulichiza,
kulawa mgati mwa chilaga nandanda utanzi,
nagwe nakuhulika kulila kwa heni.
3 Kwa vila nakunhoza mgati ng'hatu mwa bahali,
hagati ha bahali,
mazi naganzunguluta chila ubanzi,
nhigu nazikola mchanya mwa heni.
4 Nandali ndijesa kota nambikwa kutali na meho ga hegwe,
ila ndolola kahi kulutila kuli ng'handa ya hegwe yelile.
5 Mazi naganzunguluta,
mgati ng'hatu mwa bahali nakunzunguluta chila ubanzi.
Mahamba ga mbahali nagangubika kumutwi.
6 Nandulika kuli misisi ja vidunda,
kuli isi iwele lwizi jake najihindigwa mazuwa gose.
Ila hegwe, gwa Mkulu Nguluwi, Nguluwi wa heni,
nakunyhilusila ukomu kulawa ako kuli ikulubila.
7 Muhe wa heni lowaluche kundeka,
nandikulanda, gwa Mkulu Nguluwi,
kulanda kwa heni nakukufichila,
kuli ng'handa ya hegwe yelile.
8 Wanhu walingujifugamila milungu,
wangulitoza kutali igano lya kwimilila lya hegwe kwa hewo.
9 Ila heni kwa lwimbo lwa kulonga malumbo,
ndokulavila nhambiko,
na kweneza chilaho cha heni.
Ulohozi wangulawa kwa Mkulu Nguluwi.”
10 Lelo Mkulu Nguluwi nakailajiza yila somba imdeche Yona, somba naimdeka Yona kuli isi ng'havu.