44
Kulanda kwamilwa na Nguluwi
(Kwa yalingwaluchiza kwimba. Ilanguso lya Wakola.)
1 Gwa Nguluwi, hetwe natuhulika kwa makutu ga hetwe,
wasekulu wa hetwe nawatusimila
mbuli zouditile mihela ja hewo,
ena, mbuli zouditile aho katali.
2 Kwa moko wa gwegwe baho nakuwawinga wanhu wa isi zinji,
honhu ha hewo nakuwawika wasekulu wa hetwe,
nakuwagaza wanhu wa isi zinji,
nakuzidita mbuli za wasekulu wa hetwe zilutilile goya.
3 Wasekulu wa hetwe hawaiholile isi kwa mipanga ja hewo,
ne kusumya kwa mong'ho wa hewo,
ila nakuwadita wasumye kwa moko wa hegwe,
kwa kuwalangazila kumeho kwa hegwe,
kwa vila nakuwagana hewo.
4 Hegwe ndo mndewa wa heni na Nguluwi wa heni.
Wamule walelwa wa Yakobo wasumye.
5 Kwa mong'ho wa hegwe twanguwasumya wang'honyo wa hetwe,
kwa ludali lwa hegwe,
twanguwabiga walingututowa.
6 Heni hambe nditumbile ipinde lya heni,
ne ipanga lya heni haliweza kundohola.
7 Hegwe ndo uwele utulohole kwa wang'honyo wa hetwe,
nakuwadita walingutuzudila wabasigwe soni.
8 Mazuwa gose tochidayila hegwe, gwa Nguluwi,
tolitogola itagwa lya hegwe mazuwa gose.
9 Ila nakutuleka na kutubasa soni,
hambe ulutase kahi na chilundo cha wamizi wa hetwe.
10 Nakutudita tuwabilime wang'honyo wa hetwe,
nawo nawahola lufufu lwa hetwe.
11 Nakutudita kota ming'holo jilinguhilikwa kudumuligwa singo,
nakutusambalula kuli isi zinji.
12 Nakuwaguza wanhu wa hegwe kwa sendi nyindo,
ne kuwa na chinhu choneche cha mzidi kulawa kuli kuwaguza hewo.
13 Nakutudita tulonjelezwe na wotulingikalasa habehi,
nawo wangutubeza na kutuseka.
14 Nakutudita tubezigwe na wanhu wa isi zinji,
wangutigasa vitwi vya hewo kwa kutubeza.
15 Nemisi yeng'ha soni naingubika,
kumeho kwa heni kumema soni,
16 kwa ulonzi na kubeza kwa walingundiga,
kwa chiwalo cha wang'honyo wa heni na wahilula chibida.
17 Aga geng'ha nagatufika hetwe,
hanga hatukusemwile,
ne hatubenile ilagano lya hegwe.
18 Hatukubelenhuche,
ne kuzileka nzila za hegwe.
19 Ila nakutuleka tuwele tutochile ng'hatu hali honhu ha mibwa ja kisolo jing'hang'hale,
nakutuleka kuli jiza ng'hulu.
20 Wone twahakusemwile hegwe Nguluwi wa hetwe,
na kumbilimila mlungu wa udesi,
21 gwa Nguluwi, wahavizelele mbuli ayo,
kwa vila hegwe nakuuzela uviso wa mnhumbula.
22 Ila kwa chiwalo cha hegwe, twangukopoligwa chila zuwa,
twanguditilwa kota ming'holo jilinguhilikwa kudumuligwa singo.
23 Gwa Mkulu, ulilimche. Lekachoni nakuwasa?
Winuche. Dedede uleche kututoza mazuwa gose.
24 Lekachoni kwangivisa kutali na hetwe,
na kusemwa magazo na kubunzwa kwa hetwe?
25 Natuduliswa mbaka kuli nhimbwisi,
natunanahila kuli misanga.
26 Winuche, uye kututanza.
Utugombole kwa chiwalo cha igano lya hegwe lya kwimilila.