34
Lutogo na kunoga kwa Nguluwi
(Zabuli ya Daudi loyeditile kota kana lukwale hali Abimeleki, yawele nakamuwinga, naye nakoka.)
1 Ndomtogola Mkulu Nguluwi mihela jeng'ha,
sileka hebu kulonga lutogo lwa heye.
2 Heni ndowa na lutogo hali Mkulu Nguluwi,
ng'hochele wahuliche na kusangalala.
3 Mumtogole Mkulu Nguluwi hamwe na heni,
tweng'ha hamwe tulitogole itagwa lya heye.
4 Nandimlanda Mkulu Nguluwi naye nakanyidichila,
nakambusa kulawa kuli kudumba kwa heni kweng'ha.
5 Wala walingumlola, wowichigwa lumuli,
kumeho kwa hewo hakuwa na soni hebu.
6 Yalingubunzwa nakamlilila Mkulu Nguluwi, naye nakamhulika,
na kumlohola kuli magazo ga heye geng'ha.
7 Mhilisi wa Mkulu Nguluwi kanguwamilaga banzi zeng'ha na kuwalohola,
weng'ha walingumdumba.
8 Mjeze mone Mkulu Nguluwi vyoyawele yanojile.
Nakatambichizwa munhu yalingubilimila kikala goya kwa heye.
9 Mumdumbe Mkulu Nguluwi hemwe welile wa heye,
kwa vila walingumdumba hawokwisilwa chinhu.
10 Mbaka misimba jangwisilwa na kona nzala,
ila walingumpala Mkulu Nguluwi,
hawalingupunguchilwa na chinhu choneche chinojile.
11 Muye hemwe wasongolo mnyhulichize,
nani ndowalangusa kumdumba Mkulu Nguluwi.
12 Whaani yalingunojezwa na ukomu,
yalingugana mazuwa menji leka yagone ganojile?
13 Lelo, uleche kulonga gehile,
na kiwika kutali na kulonga udesi.
14 Wiwiche kutali na wihe, udite ganojile,
upale kikala goya na kibatilila.
15 Meho ga Mkulu Nguluwi ganguwalolaga watanganiche,
na kuhulichiza kung'ung'uta kwa hewo,
16 ila Mkulu Nguluwi kanguwaga yochitwanza na walingudita wihe,
leka yose kukumbuchila kwa hewo muisi.
17 Watanganiche howomlilila Mkulu Nguluwi, heye kanguwahulika,
na kuwalohola kulawa kuli magazo ga hewo geng'ha.
18 Mkulu Nguluwi ka habehi na hewo watweguche nhumbula,
kanguwalohola weng'ha wagozole ng'hatu.
19 Magazo ga yatanganiche ndo menji,
ila Mkulu Nguluwi kangumlohola kulawa geng'ha.
20 Kangujamila mizeje ja heye jeng'ha,
haduhu ne limwe lyobeneka.
21 Wihe wanguwegalilaga wehile kubagama,
walinguwazudila watanganiche wotagusigwa kwa wihe.
22 Mkulu Nguluwi kanguloholaga ukomu wa vitumagwa wa heye,
weng'ha walingumbilimila hawotagusigwa kwa wihe.