99
Nguluwi ndo mndewa mkulu
1 Mkulu Nguluwi kangulongoza,
wanhu wa isi zeng'ha wangukakama.
Nakekalisa hagati ha vilumbigwe viwele na mabawa,
isi yangutigasika.
2 Mkulu Nguluwi ndo mkulu ako Siyoni,
kangwinuligwa hali wanhu wa isi zeng'ha.
3 Weng'ha walitogole itagwa lya heye likulu lya kukabusa.
Yelile ndo heye.
4 Gwa mndewa uwele na mong'ho, ulingugana kutanganika.
Nakutawiza hachi kuli Isilaeli,
nawigala kutanganika na hachi.
5 Mumtogole Mkulu Nguluwi, Nguluwi wa hetwe,
mugwe chifunama hali heye.
Yelile ndo heye.
6 Musa na Aluni nawali watambika wa heye,
Samweli nayali hali wala walichemile itagwa lya heye.
Nawamlilila Mkulu Nguluwi naye nakawedichila.
7 Nakalonga nawo kulawa kuli izengo lya ng'hungugu,
nawebatilila nhaguso za heye na mizilo joyawapele.
8 Gwa Mkulu Nguluwi, Nguluwi wa hetwe, hegwe nakuwedichila,
kwa hewo nawali Nguluwi uwele ulinguwalechela wanhu,
hanga nakuwagaza kwa nongwa za hewo.
9 Mumtogole Mkulu Nguluwi, Nguluwi wa hetwe,
mfugamile kuli chidunda cha heye chelile.
Mkulu Nguluwi, Nguluwi wa hetwe, ndo yelile.