41
Kulanda kwa mtamwa
(Kwa yalingwaluchiza kwimba. Zabuli ya Daudi.)
1 Katambichizwa yalingijesa kwa chiwalo cha mzunwa,
Mkulu Nguluwi komlohola zuwa lya magazo.
2 Mkulu Nguluwi komwamila na kumuwika yawe mkomu,
mbuli za heye zolutilila goya kuli isi,
Nguluwi homleka kuli ndole za wang'honyo wa heye.
3 Mkulu Nguluwi komtanza hoyowa mtamwa,
komusila matamwa ga heye geng'ha.
4 Nani nandonga, “Gwa Mkulu Nguluwi, umbonele isungu,
umhonye kwa vila nandikuditila gehile.”
5 Wang'honyo wa heni wangulongaga vibi kwa heni,
“Kobagama hanili na itagwa lya heye lyajilile?”
6 Lowonjendela wangulongaga ulonzi wa hihi hela,
wangukungajizaga gehile kwa chiwalo cha heni,
lowofika kunze wanguwikulaga kwa wanji.
7 Weng'ha walingunzudila, hewo wangupwepwaga kwa chiwalo cha heni,
wangunjesela mbuli zihile za kunditila wihe.
8 Wangulongaga, “Matamwa ago gomkopola,
holawa kahi mchinhanda cha heye.”
9 Mbaka goloko wa heni ndimkundile,
goloko yawele yehanzile na heni ibumunda,
nakambelenhuka.
10 Gwa Mkulu Nguluwi, umbonele isungu,
unyhinule kahi, nani ndowahilusila chibida.
11 Ahyo ndovizela kota kwangunojezwa na heni,
kwa vila wang'honyo wa heni hawoweza kusumya heni.
12 Hegwe nakunyimiza kwa vila ndahela nongwa,
kwangumbika kumwando kwa hegwe mazuwa gose.
13 Yatogoligwe Mkulu Nguluwi, Nguluwi wa Isilaeli,
kulawa mazuwa gose, mbaka mazuwa gose.
Ena! Ena!