147
Inoga kumtogola Nguluwi
1 Mumtogole Mkulu Nguluwi.
Ndaze vyoiwele goya kumwimbila lutogo Nguluwi wa hetwe.
Heye ka yanojile na kanguganigwa kwimbilwa lutogo.
2 Mkulu Nguluwi kanguuzenga kahi muji wa Yelusalemu,
kanguwahilula Waisilaeli wawele kuli ujenzi.
3 Kanguwatanza watweguche nhumbula,
na kuwopa vilonda vya hewo.
4 Kangwamula hisabu ya nhondwe,
na kuzigalila zeng'ha matagwa gake.
5 Mkulu wa hetwe ka mkulu, kana mong'ho ng'hatu,
luhala lwa heye lwahela chipimilo.
6 Mkulu Nguluwi kanguwakwinizaga wala walingunyenyetela,
ila kanguwatozaga wehile, wagwe kuli nhimbwisi.
7 Mumwimbile Mkulu Nguluwi nzimbo za kulonga malumbo,
mumtowele ching'weleng'wele Nguluwi wa hetwe.
8 Kangugubikaga ulanga kwa ng'hungugu,
kanguigalilaga isi nhonya,
na koteza misolo kuli vidunda.
9 Kangujigalilaga migongolo chilyo chawo
na mibofu ja mibondwa hojilila.
10 Hambe yagane mong'ho wa falasi
na hambe yanojezwe na uzidahe wa wamizi,
11 ila Mkulu Nguluwi kangunojezwaga na walingumdumba,
wanhu walingitumbila igano lya kwimilila lya heye.
12 Umtogole Mkulu Nguluwi, gwa Yelusalemu.
Umtogole Nguluwi wa hegwe, gwa Siyoni.
13 Kwa vila kanguwikaga nzinzili lwizi lwa hegwe,
kanguwatambichizaga wanhu wawele mgati mwa hegwe.
14 Kangwamilaga mbaka ja hegwe,
kangukugutizaga kwa mhau inojile.
15 Kanguhilikaga mzilo wa heye muisi,
na ulonzi wa heye wangwenezwaga himahima.
16 Kangwanzanza seluji kota igolole lya sufu,
kangusambalulaga nungwi kota mivu.
17 Kangigalaga nhonya ya maganga kota maganga madodo.
Whaani yoweza kwimilila kung'ang'ala kwa chipute cha heye?
18 Hamba kangulavyaga ulonzi, leka seluji ayo isungulumuche,
kangigalaga mbeho ya heye, nayo yanguchililikaga.
19 Kanguwikulaga usenga wa heye kwa walelwa wa Yakobo,
mizilo ja heye na nhaguso zake kwa Isilaeli.
20 Ila haditile ahyo kwa wanhu wa isi zinji,
wanhu wanji hawagazelele malajizo ga heye.
Mumtogole Mkulu Nguluwi.