104
Kumtogola Yalumbile
1 Umtogole Mkulu Nguluwi, gwa nhumbula ya heni.
Gwa Mkulu Nguluwi, Nguluwi wa heni, hegwe kwa mkulu ng'hatu.
Hegwe nakivaliza ukulu na kuhulichiza.
2 Nawizungulusila lumuli kota ivalo,
nakutandazula ulanga kota ihema.
3 Kwanguzenga honhu ha hegwe ha kikala mchanya mwa mazi gawele kuchanya mwa ulanga.
Kwanguidita ng'hungugu iwa mutuka wa hegwe,
kwanguguluka mchanya mwa mbeho.
4 Kwanguidita mbeho iwe msenga wa hegwe,
milapi ja chiluli jiwe vitumagwa wa hegwe.
5 Isi nakuiwika nzinzili mchanya mwa misisi jake,
leka ileche kutigasika mazuwa gose.
6 Nakuigubika isi kwa bahali kota ivalo,
mbaka mazi nagema mchanya mwa vidunda.
7 Lougang'hanuchile, mazi nagoka,
logahuliche kubuma kwa hegwe, nagabilima.
8 Nagabubujika kulawa kuli chidunda mbaka kuli ibindi,
mbaka hala honhu hougagongomanyile.
9 Nakugawichila ago mazi mbaka,
galeche kuigubika isi kahi.
10 Kwanguziditaga nzasa kuli mibindi,
nzila zake zangukolaga hagati ha vidunda.
11 Azo zangujigalilaga mazi migongolo jeng'ha kisolo.
Amo midogowi ja kisolo jangusindaga ng'halu zawo.
12 Videje vyanguzengaga vimvulila vyawo kuli migodi jiwele habehi na mazi,
vyangudulikaga kuli nhagala zake na kwimba.
13 Kulawa kuchanya kilanga kwanguvidulisila vidunda nhonya
na isi kwanguigutiza kwa utambichizo wa hegwe.
14 Kwangoteza misolo kwa chiwalo cha migongolo
na mizuchila kwa chiwalo cha munhu,
leka naye yalime chilyo kuli misanga,
15 divai ya kumsangalaza,
mafuta ga mzeituni kubakala kumeho leka yadedemche
na ibumunda lya kumha mong'ho.
16 Migodi mikulu ja Mkulu Nguluwi janguwa na mazi ga kuhega,
ena, mielezi ja Lebanoni joyajinyalile.
17 Amo videje vyanguzengaga vimvulila vyawo,
misakulang'hola jina haluga kuli misonobali.
18 Vidunda viwele ng'wemang'wema ndo honhu ha kikala mhene za kisolo,
mhimbi zangivisaga mitalawe.
19 Nakulumba nyelezi ipime mhela,
isanya nalyo lyanguuzela mhela wa kuzinga.
20 Kwangigala jiza, nechilo yangwinjila,
najo migongolo jeng'ha ja kisolo jangulawa.
21 Misimba jangubumaga leka jiwe na upelembi,
jangubetezaga Nguluwi yajipe chilyo chawo.
22 Isanya holilawa janguhilukaga kwa hewo
na kwesela hali mhalika za hewo.
23 Aho, naye munhu kangulutaga kuli mijito ja heye
na kukola mijito ajo mbaka matinazo.
24 Gwa Mkulu Nguluwi nakudita mbuli nyinji lukami.
Geng'ha nakudita kwa luhala.
Isi naimema vilumbigwe vya hegwe.
25 Hala hana bahali ng'hulu na iwele ngazi,
kuwele nakumema vilumbigwe vyohambe viwaziche,
vilumbigwe vilingikala, vikulu na vidodo.
26 Ndo zilingujenda meli
na lila linhu likulu Lewiyatani lyoulilumbile livine amo.
27 Vilumbigwe vyeng'ha vyangukubeteza,
uvipe chilyo kwa mhela uwichigwe.
28 Vyangulokota choneche chila choulinguwapa,
hougubula moko wa hegwe vyangiguta vinonile.
29 Louwapa chigosi, vyangudumba,
loukusa lweselo lwa hewo, vyangubagama
na kuhiluka kuli nhimbwisi kowalawile.
30 Louwaputila lweselo lwa hegwe, vyangulumbigwa,
hegwe kwanguigalila isi kumeho kunyale.
31 Ukulu wa Mkulu Nguluwi ulutilile kikala mazuwa gose,
Mkulu Nguluwi yanojezwe na madito ga heye yuye,
32 heye yalinguilola isi nayo yangukakama,
yalinguvidoliza vidunda navyo vyangulavya iyosi.
33 Ndomwimbila Mkulu Nguluwi kuli ukomu wa heni weng'ha,
ndomtogola Nguluwi wa heni mhela weng'ha hondichikala.
34 Gwa Mkulu Nguluwi, unojezwe na aga majesa ga heni,
kwa vila kusangalala kwa heni kwangulawa kwa hegwe.
35 Wawele na gehile wosigwe muisi,
hawe haduhu wehile woneche.
Umtogole Mkulu Nguluwi, gwa nhumbula ya heni.
Mumtogole Mkulu Nguluwi.