22
Lwimbo lwa Daudi lwa kusumya
(Zabuli 18:1-50)
1 Daudi nakamwimbila Mkulu Nguluwi ulonzi wa lwimbo, zuwa lila Mkulu Nguluwi loyamlohole mmoko mwa wang'honyo wa heye na mmoko mwa Sauli. 2 Nakalonga,
“Mkulu Nguluwi ndo italawe lya heni na ngome ya heni na mlohozi wa heni.
3 Nguluwi wa heni ndo italawe lya heni, yawele yondilingumbilimila kikala goya,
ngawo ya heni, mong'ho wa ulohozi wa heni.
Heye ndo ngome ya heni, kubilimila kwa heni na mlohozi wa heni,
kangundoholaga kulawa kwa wanhu walingugana kunhowa.
4 Nandimchema Mkulu Nguluwi, yalinguganigwa kutogoligwa yanhanze,
nani nandoholigwa kulawa kwa wang'honyo wa heni.
5 “Mina nhigu za kubagama nazinzunguluta,
mazi tendema ga kudumya nagavaba.
6 Ng'weso za kuli isi ya wabagame nazimbata,
midiwa ja kubagama najifika.
7 Kuli magazo ga heni, nandimchema Mkulu Nguluwi,
ena, nandimchema Nguluwi wa heni.
Kulawa kuli ng'handa ya heye nakahulika lizi lya heni,
kulila kwa heni nakufika kuli makutu ga heye.
8 “Isi naikakama na kutigasika,
misisi ja ulanga najitigasika,
navitigasika kwa vila Nguluwi nayali yazudile.
9 Iyosi nalifung'ha kulawa kuli mhenyelo ya heye,
chiluli chilingulakaza nachilawa kuli mlomo wa heye,
makala ga chiluli nagaka kulawa kwa heye.
10 Nakagubula ulanga nakadulika,
ng'hungugu nhitu hasi ha magulu ga heye.
11 Nakakwina chilumbigwe chiwele na mabawa na kuguluka,
nakoneka mchanya mwa mabawa ga mbeho.
12 Nakezungulusila jiza banzi zeng'ha,
ihema lya heye nalyali nhing'hano ya mazi,
na ng'hungugu ng'hulu ya kilanga.
13 Lumwemwesa nalumwemwesa hali heye,
nagaka makala ga chiluli.
14 Mkulu Nguluwi nakabuma kulawa kilanga,
Nguluwi Yawele Kuchanya nakalavya lizi lya heye.
15 Nakawatozela misale wang'honyo na kuwasambalula,
kwa lumwemwesa lwa limlungu nakawawinga.
16 Kwa kung'hanuchila kwa heye Mkulu Nguluwi,
kwa lweselo lwa mhenyelo ya heye,
nzila za bahali nazigubuligwa,
misisi ja isi najoneka hazelu.
17 “Nguluwi nakagolola moko wa heye kulawa kuchanya na kundavya,
kulawa hasi ha mazi menji nakanyasula.
18 Nakandohola kulawa kwa mng'honyo wa heni yawele na mong'ho,
kulawa kwa hewo wanzudile kwa vila nawali na mong'ho lukami kusinda heni.
19 Nawavaba vyombele kuli magazo,
ila Mkulu Nguluwi nayali kitumbila kwa heni.
20 Nakandavya na kunyhilika kuli kilejeha,
nakandohola kwa vila nakanojezwa na heni.
21 “Mkulu Nguluwi nakamha heni chonolo kwa kiwhana na kutanganika kwa heni,
kiwhana na welile wa moko ga heni.
22 Kwa vila nandizibatilila nzila za Mkulu Nguluwi,
na simbelenhuche Nguluwi wa heni.
23 Kwa vila nhaguso za heye zeng'ha nazali hali heni,
sigawichile hafungo malajizo ga heye.
24 Hali heye siwele na nongwa,
nandiwika kutali na gehile.
25 Ahyo Mkulu Nguluwi nakamha heni chonolo kwa kiwhana na kutanganika kwa heni,
kwa kiwhana na welile wa heni kwa heye.
26 “Mkulu Nguluwi, hegwe kowa wa kukundigwa kwa wawele wa kukundigwa,
kwa walihela nongwa, kwangilajila kwahela nongwa.
27 Kwa heye yalingiyeliza kwangilajila kota ndo yelile,
ila kwa wajilile kwanguwaditila kota vyowalinguganigwa.
28 Kwanguwalohola walingunyenyetela,
ila meho ga hegwe ga kwa walingidaya, kwanguwadulisa.
29 Kwa vila hegwe kwa chenje cha heni,
gwa Mkulu Nguluwi, Nguluwi wa heni, kwanguwinga jiza lya heni.
30 Kwa utanzi wa hegwe ndanguwasumya wamizi,
londiwa hamwe na Nguluwi wa heni ndoweza kuzuma lukanzi.
31 “Choyalingudita Nguluwi chahela nongwa!
Kulagana kwa Mkulu Nguluwi ndo kwa kukundigwa,
heye ndo ngawo kwa weng'ha walingumbilimila.
32 Whaani yawele Nguluwi, mzidi wa Mkulu Nguluwi?
Whaani yawele italawe lya kutwamila, kota Nguluwi wa hetwe?
33 Nguluwi ndo honhu ha kubilimila kwa heni kwimile nzinzili,
nakaidita nzila ya heni iwe inojile.
34 Nakadita magulu ga heni gawe nzinzili kota ga ibala,
na kumbika honhu hanojile mchanya mwa vinhembenhembe.
35 Kangundangusa kitowa ngondo,
leka moko ga heni gawe na mong'ho wa kukwega upinde uwele nzinzili.
36 Nakumha heni ngawo ya hegwe ya ulohozi,
kunyenyetela kwa hegwe nakundita ndiwe mkulu.
37 Nakundita njende kwa kilejeha,
leka magulu ga heni galeche kutelela.
38 “Nandiwawinza wang'honyo wa heni na kuwadumya,
na sihiluche kumbele mbaka lowadumigwe.
39 Nandiwadumya na
kuwatowanga leka walemwele kwinuka,
ena, nawagwa hali magulu ga heni.
40 Hegwe nakundita ndiwe na mong'ho wa kitowa ngondo,
nakuwadulisa wang'honyo hali heni.
41 Nakuwadita wang'honyo wa heni wabilime,
wala wanzudile nandiwadumya.
42 Nawapala utanzi, ila hakuwele na wa kuwalohola
nawamlilila Mkulu Nguluwi, ila hawedichile.
43 Nandiwatowa, nawali kota nhimbwisi hali mbeho,
nandiwabalasa na kuwabiga kota nhope mnzila.
44 Hegwe nakundohola kulawa kuli kutowigwa na wanhu wa heni,
nakumbika ndiwe chilongozi wa wanhu wa isi.
Wanhu wohambe ndiwazele nawang'holela mijito.
45 Wajenzi nawoya na kufugama kwa heni,
lowahuliche malajizo ga heni, nawanyhulichiza.
46 Wajenzi watweguche nhumbula,
nawoya kulawa kuli ngome za hewo wokakama.
47 “Mkulu Nguluwi ka mkomu! Yatambichizwe italawe lya heni!
Yatogoligwe Nguluwi wa heni, italawe lya ulohozi wa heni.
48 Heye nakandita nyhilule chibida,
na kuwawika wanhu hali ludali lwa heni.
49 Nakundavya kulawa kwa wang'honyo wa heni.
Kwangunyhinula leka ndiwe mchanya ng'hatu mwa wang'honyo wa heni,
na kundohola kulawa kwa wehile.
50 “Ahyo, ndokutogola, gwa Mkulu Nguluwi, hali isi zeng'ha,
ndolitogola itagwa lya hegwe.
51 Nguluwi kangumtambichizaga mndewa wa heye kusumya kukulu,
kangulajilaga igano lya kwimilila kwa yabakalizwe mafuta wa heye,
ena, kangumditilaga ahi Daudi na walelwa wa heye mazuwa gose.”