75
Nguluwi ka mtagusa
(Kwa yalingwaluchiza kwimba. Kwa kiwhana na “Uleche kuwifya.” Zabuli ya Asafu. Lwimbo.)
1 Twangulonga malumbo, gwa Nguluwi,
twangulonga malumbo.
Twanguwikula ukulu wa itagwa lya hegwe
na kusimila mbuli za madito ga hegwe makulu.
2 Nguluwi kangulonga, “Nambika mihela jondijihagule,
kuli mihela ajo ndotagusa kwa hachi chila mhela.
3 Isi hoikakama na vyeng'ha viwele amo,
heni ndo ndilingwimiza misisi jake.
4 Ndanguwalonjela wawele walingidaya,
‘Mleche kidaya,’
na wehile, ‘Mleche kwinula mbalati kota namsumya.
5 Mleche kiwona kota mwa wanhu mtanganiche ng'hatu,
ne kulonga ulonzi wa kidaya.’ ”
6 Kusumya hakulingulawa kolilawilaga isanya ne kolizinjilaga isanya,
ne kuchiwala ne kuli chidunda.
7 Nguluwi yuye ndo mtagusa,
kangumdulisaga yumwe na kumkwiniza yunji.
8 Mkulu Nguluwi kangibata chizombe mmoko,
chimemile divai ing'ang'ale ya ng'halazi ya heye, kanguijida.
Kukomya wehile weng'ha wanguinwa,
ena, wanguinwa mbaka kuduma.
9 Ila heni ndowikula mazuwa gose,
ndomwimbila lutogo Nguluwi wa Yakobo.
10 Kowifya ludali lweng'ha lwa wanhu wehile,
ila mong'ho wa watanganiche kowimiza nzinzili.