9
Isilaeli yangudumigwa
1 Nandimona Mkulu Nguluwi yemile hafungo ha honhu ha kulavila nhambiko, naye nakalonga,
“Jitowe ajo mizengo ja ng'handa ya Nguluwi,
mbaka misisi jake jitigasiche.
Jibene ajo mizengo jiwagwile wanhu kumutwi.
Wala wawele wosigala, ndowakopola kwa ipanga,
haduhu ne yumwe wa hewo yosulupuka,
ena, haduhu yosigala.
2 Howobawa nzila ya kuluta kuli isi ya wabagame,
kulawa ako ndowahola kwa moko wa heni.
Howokwina kuluta kilanga,
ndowadulisa.
3 Howochivisa mchanya mwa chidunda cha Kalimeli,
ndowapelemba na kuwebata.
Howochivisa kutali na heni, mgati ng'hatu mwa bahali,
ndolilonjela izoka lya mbahali liwalume.
4 Howohilikwa kuli isi ya chijenzi na wang'honyo wa hewo,
ndolajiza wakopoligwe kwa ipanga.
Ndowalola kwa kilolela ng'hatu,
leka ndiwagaze, waleche kulutilila goya.”
5 Mkulu Nguluwi Yawele na Mong'ho
kalinguidoliza isi nayo yangusungulumuka,
na weng'ha walingikala mgati mwake wangulombocheza.
Isi yeng'ha yangukwina na kudulika
kota kumema na kuka kwa mazi ga lwanda Naili lwa Misili.
6 Mkulu Nguluwi nakazenga haluga ha heye kilanga,
isi nakaigubika kwa ulanga.
Kangugachemaga mazi ga bahali,
na kugabohola mchanya mwa isi ng'havu.
Mkulu Nguluwi ndo itagwa lya heye!
Kuzenga kahi
7 Mkulu Nguluwi kangulonga hino,
“Kwa heni, hemwe Waisilaeli,
mwa kota wanhu wa Kushi!*
Nandiwalavya Wafilisti kulawa Kilete,
na Waalamu kulawa Kili,
kota vyondiwalavile hemwe kuli isi ya Misili.
8 Heni Mkulu Nguluwi, ndanguulola undewa uwele na gehile,
ndoudumya ng'hatu leka ulawe kuli isi.
Ila siwadumya walelwa weng'ha wa Yakobo.
9 Kwa vila ndolavya ilajizo,
na kuwayugulula Waisilaeli hali wanhu wa isi,
kota munhu vyoyalingupembula nyhule,
haduhu ne nyhule imwe iwele yolagala.
10 Wawele na gehile weng'ha hali wanhu wa heni,
wobagama kwa ipanga kuli ngondo,
hanga wangulonga,
‘Kubagama hakuweza kutufika ne kuya kwa hetwe.’
11 “Zuwa lyanguya, hondiyimiza ng'handa ya Daudi igwile.
Ndozigongomanya kahi ng'hanzi zake,
na kuzenga kahi mahame gake.
Ndoizenga kahi kota vyoiwele aho hamwande.
12 Nawo Waisilaeli wowahola Waedomu wasigale
na wanhu wa isi zeng'ha wawele wa heni.
Heni Mkulu Nguluwi nandonga, ndodita ahyo.”
13 Mkulu Nguluwi kangulonga hino,
“Mazuwa ganguya, hala du mhela wa kulima houkola,
mbeta nyinji zowa goya kubetigwa.
Housinda kunyala mizabibu
wokuya mhela wa kubeta zabibu.
Divai inyale yochililika kulawa kuli vidunda vikulu,
na kuli vidunda vidodo vyeng'ha.
14 Ndowahilula wanhu wa heni Waisilaeli wawele nawahilikwa kuli isi ya chijenzi,
wojizenga kahi miji jilechigwe mahame,
nawo wochikala mgati mwake.
Wonyala mizabibu na kunwa divai yake,
wolima migunda na kulya mbena zake.
15 Ndowemiza nzinzili Waisilaeli kuli isi ya hewo wawo,
hawokusigwa kahi kulawa kuli isi yondiwapele.
Heni Mkulu Nguluwi nandonga.”
* 9:7 Kushi, ulonzi awu una mana ya honhu hawele lehano ndo hanguchemigwa Etiopiya na honhu ha Sudani.