47
Nguluwi, Mndewa wa isi zeng'ha
(Kwa yalingwaluchiza kwimba. Zabuli ya Wakola.)
1 Hemwe wanhu weng'ha mtowe vimbamba.
Mumtogole Nguluwi kwa lizi lya kusangalala.
2 Kwa vila Mkulu Nguluwi, Nguluwi Yawele Kuchanya, kangukabusa.
Heye ndo Mndewa mkulu kuli isi zeng'ha.
3 Nakatudita tuwasumye wanhu wa isi,
nakawawika wanhu wa isi hanyi, hali magulu ga hetwe.
4 Nakatuhagulila isi ayi iwe uhalizi wa hetwe,
iwele ndo lutogo lwa walelwa wa Yakobo yalingumgana.
5 Nguluwi nakenuka kuchanya hali walingutowa luchenze,
Mkulu Nguluwi hali walingutowa mhalamanda.
6 Mumwimbile Nguluwi lutogo, mumwimbile.
Mumwimbile lutogo mndewa wa hetwe, mumwimbile.
7 Mumwimbile Nguluwi lwimbo lwa lutogo,
kwa vila heye ndo mndewa wa isi zeng'ha.
8 Nguluwi yalinguwalongoza wanhu wa isi zeng'ha,
nakekala kuli chigoda cha heye cha undewa chelile.
9 Vilongozi wa wanhu wa isi wangikungajiza,
wangilumba na wanhu wa Nguluwi wa Abulahamu,
kwa vila ludali lweng'ha lwa muisi ndo lwa Nguluwi,
heye kana ukulu ng'hatu.