119
Ilajizo lya Mkulu Nguluwi
1 Nawatambichizwa walingikala ne nongwa,
walingibatilila ilajizo lya Mkulu Nguluwi.
2 Nawatambichizwa walinguhulichiza kwamula kwa heye,
walingumpala kwa nhumbula yeng'ha.
3 Wanhu wohawaditile wihe,
mazuwa gose wanguwinzaga nzila za heye.
4 Gwa Nguluwi, nakutupa malajizo ga hegwe,
leka tugebatilile kwa kukundigwa.
5 Ndahaganile ng'hatu kwima nzinzili,
kwa kuwinza mizilo ja hegwe.
6 Ahyo nasalikona soni,
kwa kijesa kuwala mizilo ja hegwe jeng'ha.
7 Ndokutogola kwa nhumbula igoloche,
kuno ndichilangusa malajizo ga hegwe gatanganiche.
8 Ndojiwinza mizilo ja hegwe,
uleche kundeka ne hado.
Kuhulichiza malajizo ga Mkulu Nguluwi
9 Msongolo koulolela ndaze ukomu wa heye leka uwe welile?
Kwa kuwinza ulonzi wa hegwe.
10 Ndangikangaza kukuhulichiza kwa nhumbula ya heni yeng'ha,
uleche kundeka ndijibelenhuche mizilo ja hegwe.
11 Ndibatilila ulonzi wa hegwe mnhumbula ya heni,
leka ndeche kukuditila gehile.
12 Gwa Mkulu Nguluwi, utogoligwe.
Undanguse malajizo ga hegwe.
13 Ndogahiluchila kwa lizi
malajizo ga hegwe geng'ha gougalavile.
14 Ndangusangalala kuwinza kwamula kwa hegwe,
kusinda kuwa na lufufu lwinji.
15 Ndangijesa malajizo ga hegwe,
na kijesa ng'hatu kuwala nzila za hegwe.
16 Ndangusangalala kwa chiwalo cha mizilo ja hegwe,
siweza kusemwa hebu ulonzi wa hegwe.
Maya ga malajizo ga Mkulu Nguluwi
17 Unditile igano heni chitumagwa wa hegwe,
leka ndikale na kibata ulonzi wa hegwe.
18 Ugagubule meho ga heni,
ndigone malanguso ga kububuwaza kuli malajizo ga hegwe.
19 Heni nda mjenzi hela hano muisi,
uleche kuvisa heni mizilo ja hegwe.
20 Nhumbula ya heni yangugazika kwa maya,
ga kugana kuzizela ng'hatu nhaguso za hegwe mhela weng'ha.
21 Hegwe kwanguwang'hanuchila walingidaya na wawele wapanjilwe,
walingujibelenhuka mizilo ja hegwe.
22 Umbiche kutali na maligo na kubeza kwa hewo,
kwa vila ndibatilila kwamula kwa hegwe.
23 Wakulu wanguting'hana na kugana kunditila vibi,
heni chitumagwa wa hegwe ndochijesa kwa chiwalo cha mizilo ja hegwe.
24 Kwamula kwa hegwe ndo usangalalo wa heni,
azo ndo zilingundongoza kota goloko yanojile.
Kulanda kwa kwimilila
25 Ndangugalawata hanyi mnhimbwisi,
umhe heni kahi ukomu kota vyoulagane.
26 Nandonga kwa mlomo wa heni gala gonditile, nagwe nakunyidichila.
Undanguse malajizo ga hegwe.
27 Undanguse vyoilinguganigwa kibatilila malajizo ga hegwe,
nani ndogajesa madito ga hegwe ga kububuwaza.
28 Nhoka kwa masinzo,
unyhilulile mong'ho kota vyoulagane.
29 Umbiche kutali na nzila za uhadi,
undanguse kwa isungu malajizo ga hegwe.
30 Nanyhagula nzila ya kukundigwa,
ndibatilila nhaguso za hegwe.
31 Ndangibatilila kwamula kwa hegwe, gwa Mkulu Nguluwi,
uleche kukunda mbasigwe soni.
32 Ndikomya, ndojiwinza mizilo ja hegwe,
kwa vila kwangumha heni uwanzi wa kugazela ng'hatu.
Kulanda uwanzi wa kuvizela
33 Gwa Mkulu Nguluwi, undanguse kibatilila mizilo ja hegwe,
nani ndojibatilila mbaka kuduma.
34 Unzelese leka ndibatilile malajizo ga hegwe,
ndigawinze kwa nhumbula ya heni yeng'ha.
35 Undongoze kuli nzila ya mizilo ja hegwe,
kwa vila amo ndanguwa na usangalalo.
36 Umhe heni maya ga kibatilila kwamula kwa hegwe,
haiwele kuli lufufu.
37 Umbiche kutali, ndeche kuwinza mbuli zohambe zitanze chinhu,
undajile nzila ya hegwe, umhe heni ukomu.
38 Unyenezele kulagana kwa hegwe, heni chitumagwa wa hegwe,
kulagana koulinguwapa wala walingukuhulichiza.
39 Undavile soni yondilinguidumba,
kwa vila nhaguso za hegwe ndo zinoga.
40 Ndangona maya ng'hatu kibatilila malajizo ga hegwe,
umhe heni ukomu, ndikomya hegwe kwa utanganiche.
Kugana malajizo ga Mkulu Nguluwi
41 Igano lya kwimilila lya hegwe lyuye kwa heni, gwa Mkulu Nguluwi,
undohole kota vyoulagane.
42 Aho ndoweza kuwedichila awo walingundiga,
kwa vila ndina makundo ng'hatu na ulonzi wa hegwe.
43 Uleche kusa hebu ulonzi wa kukomya kuli mlomo wa heni,
kwa vila kitumbila kwa heni kwa kuli nhaguso za hegwe.
44 Ndogabatilila malajizo ga hegwe mazuwa gose,
ena, mazuwa gose na mazuwa gose.
45 Ndochikala kuli kilejeha kuwele kwenele,
kwa vila ndangibatilila malajizo ga hegwe.
46 Ndowalonjela wandewa kwamula kwa hegwe,
ne kona soni.
47 Maya ga heni ndo kibatilila mizilo ja hegwe,
jondilingujigana.
48 Ndangugahulichiza na kugagana malajizo ga hegwe,
mizilo ja hegwe ndojijesa.
Kuhembulizwa na malajizo ga Mkulu Nguluwi
49 Ukumbuchile kota vyoulagane na heni, chitumagwa wa hegwe,
kulagana kuwele nakumha heni kitumbila.
50 Mbaka hondiwa mmagazo ndanguwa sindamale,
kwa vila kulagana kwa hegwe kwangumha heni ukomu.
51 Walingidaya wangundanila mazuwa gose,
ila hambe mbelenhuche malajizo ga hegwe.
52 Gwa Mkulu Nguluwi, ndanguzikumbuchila nhaguso za hegwe za katali,
nazo zangunyhembuliza.
53 Ndanguwa na ng'halazi ing'ang'ale,
hondiwona wehile wangubena malajizo ga hegwe.
54 Mizilo ja hegwe najiwa lwimbo lwa heni,
londilingikala kwa mhela uchefu.
55 Nechilo ndangukukumbuchila, gwa Mkulu Nguluwi,
na kibatilila malajizo ga hegwe.
56 Awu ndo utambichizo ukulu kwa heni,
kwa vila ndangibatilila malajizo ga hegwe.
Maya ga kuwinza malajizo ga Mkulu Nguluwi
57 Gwa Mkulu Nguluwi, hegwe uliyeka ndo ndilingukugana,
ndangilagana kibatilila ulonzi wa hegwe.
58 Ndangulanda kwa nhumbula ya heni yeng'ha,
umbonele isungu kota vyoulagane.
59 Nandigajesa madito ga heni,
nanyhiluka leka mbinze kwamula kwa hegwe.
60 Ne kukawila ndangudita himahima,
kujibatilila mizilo ja hegwe.
61 Wehile nawawika midiwa leka wangwilize,
ila heni sisemwa malajizo ga hegwe.
62 Nechilo ng'hatu ndangulilimka kukutogola,
kwa chiwalo cha nhaguso za hegwe zitanganiche.
63 Heni nda goloko wa weng'ha walingukudumba,
goloko wa hewo walingibatilila malajizo ga hegwe.
64 Isi naimema igano lya kwimilila lya hegwe, gwa Mkulu Nguluwi,
undanguse mizilo ja hegwe.
Mkulu Nguluwi kangunditila ganojile
65 Nakunditila goya heni chitumagwa wa hegwe,
kota vyoulagane, gwa Mkulu Nguluwi.
66 Undanguse kuvizela goya na kuwa na luhala,
kwa vila ndina makundo ng'hatu na mizilo ja hegwe.
67 Louwele ung'hali kunzapa nanyajilila nzila,
ila lelo ndangibatilila ulonzi wa hegwe.
68 Hegwe ndo unojile na kwangudita ganojile,
undanguse mizilo ja hegwe.
69 Walingidaya wangulonga udesi kuwala heni,
ila heni ndangibatilila malajizo ga hegwe kwa nhumbula ya heni yeng'ha.
70 Nhumbula za hewo nazigagadala,
ila ndangusangalala kwa chiwalo cha malajizo ga hegwe.
71 Nayali goya kwa heni kugazigwa,
kwa vila nakundita ndilanguse malajizo ga hegwe.
72 Malajizo gougawichile ndo ganoga kwa heni,
kusinda lufufu lweng'ha lwa muisi.
Kulanda kuhembulizwa na Mkulu Nguluwi
73 Moko ga hegwe nagandita na kunyimiza nzinzili,
umhe heni uwanzi wa kuvizela leka ndilanguse mizilo ja hegwe.
74 Walingukudumba wombona na kusangalala,
kwa vila kitumbila kwa heni kwa kuli ulonzi wa hegwe.
75 Gwa Mkulu Nguluwi, ndivizela nhaguso za hegwe ndo za kutanganika,
na kota nakunzapa kwa vila hegwe kwa wa kukundigwa.
76 Igano lya kwimilila lya hegwe linyhembulize,
kota vyoulagane kwa heni, chitumagwa wa hegwe.
77 Umbonele isungu leka ndikale,
kwa vila malajizo ga hegwe ndo usangalalo wa heni.
78 Walingidaya wabasigwe soni kwa vila nawalonga udesi kuwala heni,
ila ndochijesa kuwala malajizo ga hegwe.
79 Weng'ha walingukudumba woye kwa heni,
leka wakuzele kwamula kwa hegwe.
80 Nhumbula ya heni yeng'ha ibatilile mizilo ja hegwe,
leka ndeche kubasigwa soni.
Kulanda mhela wa kubunzwa
81 Nhoka kwa chiwalo cha kubeteza ulohozi wa heni,
ndanguwika kitumbila kwa heni kuli ulonzi wa hegwe.
82 Meho ga heni gangubilabila kwa kubeteza choulagane.
Ndanguuza, “Kokuya nili kunyhembuliza?”
83 Hanga silingutanza chinhu kota chihako cha igozi chiwifigwe na iyosi,
sisemwile malajizo ga hegwe.
84 Heni chitumagwa wa hegwe ndobeteza mbaka nili?
Kowatagusa nili wala walingumbunza?
85 Walingidaya wambawila misimo,
wanhu wawele hambe wawinze malajizo ga hegwe.
86 Mizilo ja hegwe jeng'ha ndo ja kukundigwa,
wanhu wangungaza ne hachi, unhanze.
87 Wahabehi kundumya,
ila sibenile malajizo ga hegwe.
88 Uwamile ukomu wa heni kwa kiwhana na igano lya kwimilila lya hegwe,
leka ndibatilile kwamula koulonjile.
Malajizo ga Mkulu Nguluwi gangumha munhu ukomu
89 Gwa Mkulu Nguluwi, ulonzi wa hegwe wangikala mazuwa gose,
nautawizwa kuchanya kilanga.
90 Kukundigwa kwa hegwe kwangikala kuli lulelo lweng'ha,
nakuiwika isi honhu hake na yangikala mazuwa gose.
91 Vinhu vyeng'ha vyangikala kwa nhaguso za hegwe,
kwa vila vyangukukolela mijito.
92 Wone malajizo ga hegwe hagawele usangalalo wa heni,
ndahawele ndumigwe kwa magazo ga heni.
93 Siweza kusemwa malajizo ga hegwe,
kwa vila kwa ago nakumha heni ukomu.
94 Heni nda wa hegwe, undohole,
kwa vila nandikangaza kibatilila malajizo ga hegwe.
95 Wehile wangumbeteza leka wang'hopole,
ila ndangijesa kwamula kwa hegwe.
96 Ndivizela chila chinhu changuwa na kuduma,
ila mizilo ja hegwe jahela kuduma.
Malajizo ga Mkulu Nguluwi gangumha munhu luhala
97 Ndangugagana ng'hatu malajizo ga hegwe.
Ndangugajesa nemisi yeng'ha.
98 Mizilo ja hegwe ja hamwe na heni mazuwa gose,
jangumha heni luhala kusinda wang'honyo wa heni.
99 Ndivizela kusinda walangusa wa heni weng'ha,
kwa vila ndangijesa kwamula kwa hegwe.
100 Ndanguvizela kusinda wasekulu wa heni,
kwa vila ndangibatilila malajizo ga hegwe.
101 Ndangilemeza kuwinza nzila yihile,
leka ndibatilile ulonzi wa hegwe.
102 Sibelenhuche nhaguso za hegwe,
kwa vila hegwe nakundangusa.
103 Ulonzi wa hegwe ndo unona ng'hatu kwa heni,
ena, ndo unona ng'hatu kusinda hanombwa.
104 Kwa malajizo ga hegwe ndanguwa na luhala,
ahyo ndanguzudila chila chilingulutilila vibi.
Malajizo ga Mkulu Nguluwi ndo lumuli
105 Ulonzi wa hegwe ndo chenje cha kundongoza,
na lumuli kuli nzila ya heni.
106 Nandilaha na kutawiza chilaho cha heni,
kota ndobatilila nhaguso za hegwe za kukomya.
107 Gwa Mkulu Nguluwi, ndangugazika ng'hatu,
uwamile ukomu wa heni kota vyoulagane.
108 Gwa Mkulu Nguluwi, ubochele lutogo lwa heni lwa kunuwila,
na kundangusa nhaguso za hegwe.
109 Mazuwa gose kikala kwa heni kwa habehi kwajilila,
ila hambe ndigasemwe malajizo ga hegwe.
110 Wehile nawambichila midiwa,
ila hambe mbelenhuche malajizo ga hegwe.
111 Kwamula kwa hegwe ndo uhalizi wa heni mazuwa gose,
ako ndo usangalalo wa nhumbula ya heni.
112 Nangana kwa nhumbula ya heni yeng'ha,
kuwinza malajizo ga hegwe mazuwa gose.
Kikala goya kuli malajizo ga Mkulu Nguluwi
113 Ndanguwazudila wanhu wadesi,
ila ndangugagana malajizo ga hegwe.
114 Hegwe ndo honhu ha heni ha kikala goya na ngawo ya heni,
ndanguwika kitumbila kwa heni kuli ulonzi wa hegwe.
115 Muche kwa heni, hemwe mwihile,
leka ndijibatilile mizilo ja Nguluwi wa heni.
116 Undite ndiwe nzinzili kota vyoulagane, nani ndochikala,
uleche kukunda mbasigwe soni kuli kitumbila kwa heni.
117 Unyimize nzinzili nani ndoloholigwa,
mazuwa gose ndiwe ndilinguhulichiza mizilo ja hegwe.
118 Kwanguwalema weng'ha walingubelenhuka malajizo ga hegwe,
kwa vila majesa ga hewo ga uhadi hagalingutanza chinhu.
119 Wehile weng'ha kwanguwosa kota wavu,
ahyo heni ndangugana kwamula kwa hegwe.
120 Ndangukakama kwa kukudumba,
ndangudumba kwa chiwalo cha nhaguso za hegwe.
Kulanda utanzi kwa Mkulu Nguluwi
121 Nandita mbuli zinojile na za hachi,
uleche kundeka kuli ndole za walingumbunza.
122 Ulagane kota konhanza, heni chitumagwa wa hegwe,
uleche kukunda walingidaya wambunze.
123 Meho ga heni gangubilabila ndibeteza undohole,
ndibeteza weneze vyoulagane ilagano lya kutanganika.
124 Unditile, heni chitumagwa wa hegwe kwa igano lya kwimilila lya hegwe,
undanguse mizilo ja hegwe.
125 Heni ndo chitumagwa wa hegwe, umhe heni uwanzi wa kuvizela,
leka ndikuzele kwamula kwa hegwe.
126 Sambi ndo mhela wa Mkulu Nguluwi kudita chinhu,
kwa vila wanhu wangubena malajizo ga hegwe.
127 Ndangujigana mizilo ja hegwe,
kusinda zahabu inojile ng'hatu.
128 Ahyo, ndangugawinza malajizo ga hegwe geng'ha,
chila nzila yihile ndanguizudila.
Maya ga kuhulichiza malajizo ga Mkulu Nguluwi
129 Kwamula kwa hegwe ndo kwa kububuwaza,
ahyo ndangukubatilila kwa nhumbula ya heni yeng'ha.
130 Ulonzi wa malanguso ga hegwe gangigalaga lumuli,
ganguwapaga luhala wanhu wohawavizelele chinhu.
131 Nhumbula ya heni ina maya ng'hatu,
kwa vila ndangujigana ng'hatu mizilo ja hegwe.
132 Ungalamchile na kumbonela isungu,
kota vyoulinguwaditila walingukugana.
133 Umbiche ndiwe nzinzili hondijenda kota vyoulagane,
uleche kukunda ndongozwe na wihe.
134 Ungombole kulawa kwa walingumbunza,
leka ndibatilile malajizo ga hegwe.
135 Unhambichize, heni chitumagwa wa hegwe,
undanguse mizilo ja hegwe.
136 Meho ga heni gangulavya mahozi kota lwanda,
kwa vila wanhu hawalingubatilila malajizo ga hegwe.
Hachi ya malajizo ga Mkulu Nguluwi
137 Gwa Mkulu Nguluwi, hegwe kwa utanganiche,
na nhaguso za hegwe ndo za hachi.
138 Nakulavya kwamula kwa hegwe,
kwa kukundigwa na kutanganika.
139 Igano lya heni kwa hegwe lyangundita nzudile ng'hatu,
kwa vila wang'honyo wa heni nawausemwa ulonzi wa hegwe.
140 Kulagana kwa hegwe ndo kwa kukomya ng'hatu,
nani chitumagwa wa hegwe ndangukugana kulagana ako.
141 Heni nda mdodo na ndangubezigwa,
ila sisemwa malajizo ga hegwe.
142 Kutanganika kwa hegwe kwangikala mazuwa gose,
malajizo ga hegwe ndo ga kukomya.
143 Magazo na masinzo navifika heni,
ila mizilo ja hegwe ndo usangalalo wa heni.
144 Kwamula kwa hegwe ndo kwa hachi mazuwa gose,
umhe heni uwanzi wa kuvizela leka ndikale.
Kulanda kuloholigwa
145 Ndangukulilila kwa nhumbula ya heni yeng'ha,
gwa Mkulu Nguluwi, unyhidichile leka mbinze mizilo ja hegwe.
146 Ndangukulilila undohole,
leka ndibatilile kwamula kwa hegwe.
147 Ndangulilimka kung'hali kubwemwenzuka na kukulanda utanzi,
ndanguwika kitumbila kwa heni kuli ulonzi wa hegwe.
148 Siwasile nechilo yeng'ha,
kwa chiwalo cha kijesa ulonzi wa hegwe.
149 Gwa Mkulu Nguluwi, kwa igano lya kwimilila lya hegwe, unyhuliche,
uwamile ukomu wa heni kwa hachi ya hegwe.
150 Wanhu wang'ang'ale walingumbunza wangunyejelela,
awo wa kutali ng'hatu na malajizo ga hegwe,
151 ila, gwa Mkulu Nguluwi, hegwe kwa habehi na heni,
na mizilo ja hegwe jeng'ha ndo ja kukundigwa.
152 Kulawa katali nandilangusa kwamula kwa hegwe,
kuwele ukuwichile kukale mazuwa gose.
Kulanda kwamilwa
153 Ulole magazo ga heni, undohole,
kwa vila sigasemwile malajizo ga hegwe.
154 Undewele heni na kungombola,
uwamile ukomu wa heni kota vyoulagane.
155 Wehile hawoloholigwa,
kwa vila hambe wajiwinze mizilo ja hegwe.
156 Gwa Mkulu Nguluwi, isungu lya hegwe ndo likulu,
uwamile ukomu wa heni kwa kiwhana na nhaguso za hegwe.
157 Wang'honyo na walingumbunza ndo wenji,
ila sikuleka kwamula kwa hegwe.
158 Hondiwona walingudita wihe, ndanguzudizwa ng'hatu,
kwa vila hambe webatilile ulonzi wa hegwe.
159 Gwa Mkulu Nguluwi, ulole vyondilingugagana malajizo ga hegwe.
Uwamile ukomu wa heni kwa kiwhana na igano lya kwimilila lya hegwe.
160 Ulonzi wa hegwe weng'ha ndo wa kukomya,
nhaguso za hegwe zeng'ha ndo za kutanganika, zangikala mazuwa gose.
Kusangalala kuli malajizo ga Mkulu Nguluwi
161 Wang'hangala wangumbunza ne chiwalo,
ila nhumbula ya heni yangukakama kwa chiwalo cha ulonzi wa hegwe.
162 Ndangusangalala kwa chiwalo cha ulonzi wa hegwe,
kota munhu yalufichile lufufu lwinji ng'hatu.
163 Ndanguuzudila ng'hatu udesi,
ila ndangugagana malajizo ga hegwe.
164 Ndangukutogola mala saba chila zuwa,
kwa chiwalo cha nhaguso za hegwe zitanganiche.
165 Walingugagana malajizo ga hegwe wana kikala goya kukulu,
haduhu choweza kuwagwisa.
166 Gwa Mkulu Nguluwi, ndangukubeteza undohole,
ndangweneza mizilo ja hegwe.
167 Ndangibatilila kwamula kwa hegwe,
ndangukugana ng'hatu kwamula ako.
168 Ndangibatilila malajizo na kwamula kwa hegwe,
kwa vila kwangugona madito ga heni.
Kulanda utanzi
169 Gwa Mkulu Nguluwi, chililo cha heni chikufichile.
Umhe heni uwanzi wa kuvizela kota vyoulagane.
170 Kulanda kwa heni kukufichile,
undohole kota vyoulagane.
171 Ndolutilila kulonga lutogo lwa hegwe,
kwa vila kwangundangusa mizilo ja hegwe.
172 Ndokwimba kwa chiwalo cha ulonzi wa hegwe,
kwa vila mizilo ja hegwe jeng'ha ndo ja hachi.
173 Unhanze kwa mong'ho wa hegwe,
kwa vila nanyamula kuwinza malajizo ga hegwe.
174 Gwa Mkulu Nguluwi, ndangubeteza lukami undohole,
malajizo ga hegwe ndo kusangalala kwa heni.
175 Unhambichize kikala leka ndikutogole,
na malajizo ga hegwe ganhanze.
176 Ndangulubaluba kota ing'holo lyajilile,
uye umhale heni chitumagwa wa hegwe,
kwa vila sisemwile mizilo ja hegwe.