40
Lwimbo lwa lutogo
(Kwa yalingwaluchiza kwimba. Zabuli ya Daudi.)
1 Nandimbeteza Mkulu Nguluwi kwa kwimilila,
nakanyuyila na kuhulika chililo cha heni.
2 Nakambusa kulawa kuli ikulubila likulu,
nakandavya kuli ndidi za ilamba,
nakemiza goya magulu ga heni mchanya mwa italawe,
nakagapa mong'ho magulu ga heni.
3 Nakandangusa lwimbo lunyale,
lwimbo lwa lutogo kwa Nguluwi wa hetwe.
Wenji womlola na kumdumba Mkulu Nguluwi,
na kitumbila kwa heye.
4 Nakatambichizwa munhu yalingitumbila kwa Mkulu Nguluwi,
munhu yohambe yelumbe na wanhu walingidaya,
wala walingujifugamila milungu ja udesi.
5 Gwa Mkulu Nguluwi, Nguluwi wa heni, nakutuditila kwa winji,
vinduzanduza na majesa ga hegwe kwa hetwe.
Haduhu yoweza kuwhanizwa na hegwe.
Wone ndahaganile kugawikula na kugadamla,
ndo menji lukami kugawaza.
6 Hegwe hulingunojezwa na nhambiko ne nhambiko za kulakazwa,
ila nakumha heni makutu ndikuhuliche.
Nhambiko za kulakazwa na nhambiko za kusa gehile hulinguzigana.
7 Aho nandonga, “Ulole nambuya,
kuli chitabu nagandichigwa kuwala heni,
8 kota ndangusangalala kweneza goulingugana, gwa Nguluwi wa heni,
ilajizo lya hegwe ndangulibatilila kwa nhumbula ya heni.”
9 Nasimila mbuli inojile ya kutanganika,
hali nhing'hano ng'hulu ya wanhu.
Kota vyouvizelele, gwa Mkulu Nguluwi,
heni hambe ndilemeze kuiwikula.
10 Sivisile mnhumbula mwa heni kutanganika kwa hegwe,
nandiwikula kota hegwe kwa mlohozi wa kukundigwa.
Siivisile nhing'hano ng'hulu ya wanhu,
igano lya hegwe lya kwimilila na kukundigwa kwa hegwe.
11 Gwa Mkulu Nguluwi, uleche kuleka kumha heni isungu lya hegwe.
Igano lya hegwe lya kwimilila na kukundigwa kwa hegwe vinyamile mazuwa gose.
Kulanda utanzi
(Zabuli 70)
12 Kudumya kohambe kuwazigwe, kwangunzunguluta heni,
gehile ga heni gangundinya mbaka ndangulemwela kona,
ga menji kusinda mnvili kumutwi kwa heni,
nani ngozola.
13 Gwa Mkulu Nguluwi, ugane kundohola,
gwa Mkulu Nguluwi, uye himahima kunhanza.
14 Walingugana kundumya,
wabasigwe soni na kudeula.
Hewo walingugana ndumile,
wahiluche kumbele na kubezigwa.
15 Hewo walinguseka heni,
wabubuwale kwa kulemwela kwa hewo.
16 Ila wala weng'ha walingukupala hegwe,
wasangalale na kutowa luchenze kwa chiwalo cha hegwe.
Walinguugana ulohozi wa hegwe,
walonje mazuwa gose, “Mkulu Nguluwi ndo Mkulu!”
17 Nani nda mzunwa na ndilihela chinhu,
ila gwa Mkulu, hegwe kwangung'humbuka heni.
Hegwe ndo mtanzi wa heni na mlohozi wa heni,
gwa Mkulu Nguluwi, uye uleche kukawila.