88
Chililo cha kulanda utanzi
(Zabuli ya Wakola. Kwa yalingwaluchiza kwimba. Kwa kiwhana na Mahalati Nealoti. Ilanguso lya Hemani Mwesila.)
1 Gwa Mkulu Nguluwi, mlohozi wa heni,
ndangulila nemisi yeng'ha,
na nechilo ndangukulanda.
2 Kulanda kwa heni kukufichile,
uhulichize chililo cha heni.
3 Kugazika kwinji nakufika heni,
nani nda habehi kuli isi ya wabagame.
4 Ndangoneka kota munhu yalingudulika kuli ikulubila likulu,
mong'ho wa heni weng'ha naumalila.
5 Nandechigwa hali wabagame,
kota wakopoligwe wawele kuli chilaga,
kota wala wawele hegwe hambe uwakumbuchile kahi,
wawele nawabaguligwa na kwamilwa kwa hegwe.
6 Nakunhoza kuli ikulubila likulu lilutile hanyi ng'hatu,
hali honhu ha mgati ng'hatu hawele na jiza.
7 Ng'halazi ya hegwe naiwa itunyo ikulu kwa heni,
nakungubika kwa nhigu za hegwe zeng'ha.
8 Nakuwadita goloko wa heni webagule na heni,
nakundita ndiwe izudizo kwa hewo.
Ndiwopigwa mgati, siweza hebu kusulupuka,
9 meho ga heni ndo ng'hochele kwa masinzo.
Chila zuwa ndangukulilila, gwa Mkulu Nguluwi,
ndangukugololela moko ga heni.
10 Ndaze, hegwe kwanguwaditilaga wabagame kububuwaza kwa hegwe?
Ndaze, muhe wa wabagame wangwinukaga na kukutogola?
11 Ndaze, igano lya kwimilila lya hegwe lyangudamligwa kuli chilaga,
ama kukundigwa kwa hegwe kuli haluga ha kudumya?
12 Ndaze, kububuwaza kwa hegwe kwanguzeleka amo kuli jiza,
ama kutanganika kwa hegwe kuli isi ya wasemwigwe?
13 Ila heni ndangukulilila, gwa Mkulu Nguluwi,
chila mitondo ndangukugalila kulanda kwa heni.
14 Lekachoni, gwa Mkulu Nguluwi, kwangundema?
Hambi lekachoni kwanguvisa heni kumeho kwa hegwe?
15 Nangazika na kuhejelela kubagama kulawa kuli usongolo wa heni,
nangazika kwa ukabuso wa hegwe, nhoka lukami.
16 Kuzudila kwa hegwe kufichila heni,
kutowa kwa hegwe kwa kukabusa kwangundumya.
17 Kwangunzunguluta kota mazi tendema nemisi yeng'ha,
gangunzunguluta chila ubanzi.
18 Nakuwadita goloko na wayangu weng'ha wambagule,
jiza ndo liwa miyangu hela.