15
1 Kwidichila kwa uliholile kwangulemeza ng'halazi,
ila ulonzi ung'hang'hale wangonjeza ng'halazi.
2 Umyango wa yawele na luhala wanguutogolaga uwanzi,
ila mlomo wa mpoka wangulavyaga upoka.
3 Meho ga Mkulu Nguluwi gangonaga chila chinhu,
ganguwapugajizaga yanojile na yehile.
4 Umyango uwele liholile ndo mwaluko wa ukomu,
ila mlomo wajilile wangutwegulaga nhumbula.
5 Mpoka kangubezaga malanguso ga mhaza wa heye,
ila yalingukunda makanyo ndo msugu.
6 Kaye kwa yatanganiche hana lufufu lwinji,
ila choyalingupata mwihe changumigalila magazo.
7 Mlomo wa yawele na luhala wangweneza uwanzi,
ila haiwele ahyo kuli nhumbula ya mpoka.
8 Nhambiko ya wehile ndo izudizo kwa Mkulu Nguluwi,
ila kulanda kwa wagoloche nhumbula kwangumsangalaza Nguluwi.
9 Madito ga wehile ndo izudizo kwa Mkulu Nguluwi,
ila Nguluwi kanguwaganaga walinguwinza mbuli za kutanganika.
10 Magazo gang'hang'hale ndo kwa chiwalo cha yalinguleka madito ganojile,
yoneche yalinguzudila kukanyigwa kobagama.
11 Wone Mkulu Nguluwi kangugazela ga kuli Kubagama na ga kuli Kudumya,
ndaze, majesa ga wanhu goweza kivisa hali heye?
12 Yalingubeza hambe yagane kukanyigwa,
hambe yapale utanzi kwa yawele na luhala.
13 Nhumbula iwele na kusangalala yangukudita kumeho kupuliche,
ila usungu wangutwegula nhumbula.
14 Yawele na luhala kangupalaga uwanzi,
ila mpoka kangulyaga upoka.
15 Kwa yalingubunzwa chila zuwa ndo liha,
ila kwa yawele na nhumbula ilingusangalala ndo mnvina yohambe imale.
16 Fola kuwa na chido na kumdumba Mkulu Nguluwi,
kusinda kuwa na ng'hano nyinji hamwe na magazo.
17 Fola chilyo cha ibwasi na kuwa na igano,
kusinda mnvina ya iwunde linyatile na kuwa na kuzudila.
18 Munhu wa ng'halazi kangwambuzaga kilewa,
ila yula yawele halinguzudila himahima, kangukudita kilewa kusindamale.
19 Nzila ya mgata naimema miwa,
ila ya yula yagoloche nhumbula ya hazelu kota nzila ng'hulu.
20 Mwana yawele na luhala kangumditaga mhaza wa heye yasangalale,
ila mpoka kangumbezaga mayake.
21 Upoka ndo usangalalo kwa mpoka,
ila yalinguvizela goya kanguhagulaga nzila iwele goya.
22 Majesa ga kudita chinhu ganguwifigwa wone hawe haduhu utanzi kulawa kwa wanji,
ila wone hawe na wanhu wenji wa kutanza, majesa ago gosumya.
23 Munhu kanguwaga na usangalalo wone yedichile goya,
ulonzi unojile kwa mhela wake ndo unoga lukami.
24 Nzila ya yawele na luhala yanguluta kuchanya kuli ukomu,
leka yewiche kutali na kwinjila hasi kuli isi ya wabagame.
25 Mkulu Nguluwi kangubomolaga ng'handa za wala walingidaya,
ila kangwamilaga mbaka ja haluga ha wadala wafililwe na walume wawo.
26 Majesa ga mwihe ndo izudizo kwa Mkulu Nguluwi,
ila ulonzi wa isungu ndo welile.
27 Munhu yawele na maya ga sendi, kanguligalilaga magazo ivyazi lyake,
ila yalinguzudila kupegwa chinhu choneche kwa uviso, kochikala.
28 Nhumbula ya yatanganiche yangijesa kung'hali kwidichila,
ila mlomo wa mwihe wangulongaga wihe.
29 Mkulu Nguluwi ka kutali na wehile,
ila kanguhulichiza kulanda kwa watanganiche.
30 Meho ga isungu gangusangalaza nhumbula,
mbuli inojile yangusangalaza lukuli.
31 Munhu yalinguhulichiza makanyo ganojile,
kana honhu hake hali wawele na luhala.
32 Yalingulema kulanguswa kangibeza yuye,
ila yalingukunda makanyo kowa na luhala.
33 Kumdumba Mkulu Nguluwi ndo malanguso ga luhala,
kung'hali kutogoligwa yanguganigwa kuwa ulingunyenyetela.