31
Kulanda kuli magazo makulu
(Kwa yalingwaluchiza kwimba. Zabuli ya Daudi.)
1 Gwa Mkulu Nguluwi, kwa hegwe ndangubilimila kikala goya,
uleche kundeka ne hado mbasigwe soni,
kwa kutanganika kwa hegwe undohole himahima.
2 Umbichile goya ikutu lyako, undohole.
Uwe kwa heni italawe lya kikala goya,
ngome iwele nzinzili kundohola.
3 Ena, hegwe ndo italawe na ngome ya heni,
kwa chiwalo cha itagwa lya hegwe undongoze na kundajila.
4 Undavye kuli idiwa lyowambichile chinyele,
kwa vila hegwe ndo honhu ha heni ha kubilimila.
5 Mmoko mwa hegwe ndanguwika muhe wa heni,
nakungombola, gwa Mkulu Nguluwi, Nguluwi wa kitumbila.
6 Ndanguwazudila walingufugamila milungu ja udesi,
ila heni ndangitumbila kwa hegwe, gwa Mkulu Nguluwi.
7 Ndotowa luchenze na kusangalala kwa igano lya kwimilila lya hegwe,
kwa vila hegwe nakukona kugaya kwa heni,
nakukuzela kusanzalima kwa nhumbula ya heni.
8 Hegwe hundechile mbichigwe kuli moko ga wang'honyo wa heni,
nakunyimiza honhu hawele na kilejeha.
9 Gwa Mkulu Nguluwi, umbonele isungu, nda kuli magazo,
meho ga heni nagatoka kwa masinzo,
ndahela mong'ho kuli lukuli na kuli nhumbula.
10 Ukomu wa heni naumala kwa masinzo,
ena, miyaka jangu kwa kung'ung'uta.
Mong'ho wa heni naumala kwa kugazika,
mbaka mizeje ja heni jahela mong'ho.
11 Nandiwa wa kubezigwa kwa wang'honyo wa heni weng'ha,
kwa wawele habehi na heni nambezigwa ng'hatu.
Goloko wa heni wangumbona heni nda chinhu cha kukabusa,
howombona mnzila wangumbilima heni.
12 Semwigwa kota munhu yabagame,
ndiwa kota chiya chibeneche.
13 Ndanguhulika wanhu woheha,
“Kukabusa chila ubanzi!”
Wangijesa mbuli zihile kwa heni,
wangiwika goya kung'hopola.
14 Ila heni ndangitumbila kwa hegwe, gwa Mkulu Nguluwi.
Ndangulonga, “Hegwe ndo Nguluwi wa heni.”
15 Mazuwa ga ukomu wa heni ga mmoko mwa hegwe,
undohole kulawa kwa wang'honyo wa heni,
undohole kulawa kwa hewo walingumbinga.
16 Undole kwa kunoga heni chitumagwa wa hegwe,
undohole kwa igano lya kwimilila lya hegwe.
17 Gwa Mkulu Nguluwi, uleche kundeka mbasigwe soni
kwa vila heni ndangukulanda,
ila waleche wehile wabasigwe soni,
waleche wajilile kwa kububuwala ako kuli isi ya wabagame.
18 Ujidinye milomo ja wanhu wadesi,
wanhu wawele na kidaya na izudizo kwa wanji,
wawele wanguwabezaga wanhu watanganiche.
19 Ndaze vyokuwele kwinji kunoga kwa hegwe,
kouwawichile wala walingukudumba!
Walingubilimila kikala goya kwa hegwe
kwanguwapa ganojile kuno wanhu weng'ha wolola.
20 Kwanguwavisa hali honhu hawele na kikala goya aho houwele,
kutali na majesa gehile ga wanhu.
Kwanguwawika kuli kikala goya hali ng'handa ya hegwe,
kutali na maligo ga wang'honyo wa hewo.
21 Yatogoligwe Mkulu Nguluwi,
kwa vila nakandajila igano lya kwimilila lya heye lya kububuwaza,
lonzungulutwe kota muji ulingutowigwa.
22 Nandumba lukami na kijesa kota nawali undechile,
hambi, nakuhulika chililo cha heni londikuchemile unhanze.
23 Mumgane Mkulu Nguluwi, hemwe welile wa heye weng'ha.
Mkulu Nguluwi kanguwamilaga wanhu wa kukundigwa,
ila kanguwagazaga walingidaya kota vyowalinguganigwa.
24 Muwe mzidahe na mikangaze nhumbula,
hemwe mweng'ha mlingitumbila kwa Mkulu Nguluwi.