59
Kulanda kwamilwa na Nguluwi
(Kwa yalingwaluchiza kwimba. Kwa kiwhana na “Uleche kuwifya.” Lwimbo lwa Daudi, mhela Sauli loyalajize wapugajizi haluga ha Daudi leka wamkopole.)
1 Gwa Nguluwi wa heni, undohole na wang'honyo wa heni,
unyamile na hewo walingunhowa.
2 Undohole na hewo walingudita wihe,
umbiche kutali na hewo walingukopola.
3 Lole Mkulu Nguluwi, wangumhugajiza leka wang'hopole,
wanhu wawele na nhumbula zigagadale wangwambuza magazo kwa heni,
hanga sibelenhuche ne kudita gehile.
4 Siditile nongwa, ila nawewika goya kunhowa.
Winuche, gwa Mkulu Nguluwi,
uye unhanze.
5 Winuche, gwa Mkulu Nguluwi,
Nguluwi yawele na Mong'ho, Nguluwi wa Isilaeli.
Ulilimche, uwagaze hewo wanhu wa isi zeng'ha,
uleche kuwonela isungu wala wabelenhuche.
6 Chila matinazo wang'honyo wanguhilukaga,
wobwaka kota libwa,
na kulubaluba kuli muji.
7 Lole, ndo maligo yeka galingulawa kuli milomo ja hewo,
ulonzi wa hewo wangudumula kota ipanga likali,
wangijesa haduhu yalinguwahulika.
8 Ila, gwa Mkulu Nguluwi kwanguwaseka,
kwanguwabeza wanhu wa isi azo zeng'ha.
9 Ndokubeteza, hegwe uwele mong'ho wa heni,
kwa vila hegwe, gwa Nguluwi, ndo ngome ya heni.
10 Nguluwi wa heni kokuya kwa heni na igano lya heye lya kwimilila,
kondita ndiwone wang'honyo wa heni nawalemwela.
11 Uleche kuwakopola kamwe hela, leka wanhu wa heni waleche kukusemwa,
ila uwasambalule kwa ludali lwa hegwe, uwadulise.
Gwa Mkulu, hegwe ndo ngawo ya hetwe.
12 Hewo wanguditaga gehile kwa geng'ha gowalingulonga,
ahyo wagwilizwe kuli kidaya kwa hewo.
Kwa chiwalo cha kupanjilwa na udesi wa hewo,
13 uwalakaze kwa ng'halazi ya hegwe,
uwalakaze leka waleche koneka kahi,
leka wanhu weng'ha wavizele kota hegwe Nguluwi,
kwangulongoza walelwa wa Yakobo,
mbaka kuli kuduma kwa isi.
14 Chila matinazo wang'honyo wanguhilukaga
wobwaka kota libwa,
na kulubaluba kuli muji.
15 Wangukolaga kuno na kula wopala chilyo,
na howowa hawegute wangubumaga.
16 Ila heni ndokwimba lutogo lwa mong'ho wa hegwe,
ndotowa luchenze mitondo kwa chiwalo cha igano lya hegwe lya kwimilila,
kwa vila hegwe nakuwa ngome ya heni,
honhu ha heni ha kubilimila mhela wa magazo.
17 Hegwe uwele mong'ho wa heni, ndokwimbila lutogo,
gwa Nguluwi, hegwe ndo ngome ya heni,
Nguluwi ulingumha heni igano lya kwimilila.