28
1 Wehile wangubilimaga hanga hambe wawinjigwe na munhu,
ila watanganiche wangiwhana na isimba, kwa vila hambe wadumbe.
2 Mhela isi hoiwa kuli kubelenhuka, yanguwa na vilongozi wenji,
ila yawele na kuvizela na uwanzi, kangibatililaga kikala goya kuli isi.
3 Mzunwa yalinguwabunza wazunwa ng'hatu,
kangiwhana na nhonya ng'hulu ilinguwifya mizuchila.
4 Wanhu walingubena malajizo wanguwatogolaga wehile,
ila walingibatilila malajizo wangitwanza na hewo.
5 Wehile hawavizelele mana ya hachi,
ila walingumdumba Mkulu Nguluwi wanguizela ng'hatu.
6 Fola mzunwa yalingikala kwa kugoloka,
kusinda yawele na lufufu yalingikala kwa kwajilila.
7 Mwana yalingibatilila malajizo ndo yawele na luhala,
ila goloko wa wabuhu kangumbasaga soni mhaza wa heye.
8 Yalingonjeza lufufu lwa heye kwa kugana liba ng'hulu,
hoyobagama loluta kwa yunji yalinguwonela isungu wazunwa.
9 Yalingulema kugahulichiza malajizo,
mbaka kulanda kwa heye ndo izudizo kwa Nguluwi.
10 Yalingumhada munhu yanojile kudita gehile,
kogwa kuli idiwa lya heye yuye,
ila walihela nongwa wohalila ganojile.
11 Yawele na lufufu kangiwonaga kota ka yawele na luhala,
ila mzunwa yawele na luhala, kangukuzela kukomya kuwala ayo.
12 Wone wanhu wanojile wapate ulongozi, wanhu wangusangalala,
ila wone wehile walongoze, wanhu wangivisaga.
13 Yalinguvisa nongwa za heye, mbuli za heye haziweza kuluta goya,
ila yalingulonga gehile ga heye na kugaleka, kolechelwa.
14 Kotambichizwa munhu yalingumdumba Mkulu Nguluwi mazuwa gose,
ila yawele na nhumbula igagadale, kogwila kuli magazo.
15 Chilongozi mwihe yalinguwalongoza wazunwa,
ndo kota isimba lilingubuma ama idubu lilinguvaba.
16 Chilongozi yalihela nyhala ndo yehile na kahela isungu,
ila yalinguzudila lufufu lwa uhadi kolongoza mhela winji.
17 Munhu yalingutunyigwa na nongwa ya kukopola munhu,
kowa munhu wa kubilima mbaka kuli chilaga,
munhu yoneche yaleche kumtanza.
18 Yalingikala kwa kutanganika koloholigwa na mbuli zihile,
ila yajilile kogwa baho du.
19 Yalingulima mgunda wa heye kowa na chilyo chinji,
ila yalinguwinza mbuli za kulota kowa mzunwa ng'hatu.
20 Munhu yalingukundigwa kowa na utambichizo winji,
ila yalingudita himahima kuwa na lufufu howeza kiwika kutali na magazo.
21 Hainojile kulajila uganililo,
wanhu wanguditaga gehile mbaka kwa chihande cha ibumunda.
22 Mbuhu kangubilimilaga lufufu,
ne kuvizela kota uzunwa womuyila.
23 Yalingumkanya myage hamba kanguwaga na ganojile ng'hatu,
kusinda yula yalingumhembuliza kwa ulonzi unonile.
24 Yalinguhiza lufufu lwa mhaza wa heye ama mayake, yolonga kota haiwele nongwa,
ayo nakewhana hela na wahizi wanji.
25 Mbuhu kangwambuzaga kilewa,
ila yalingitumbila kwa Mkulu Nguluwi, mbuli za heye zolutilila goya.
26 Yalingitumbila nyhala za heye yuye ka mpoka,
ila yalingikala kwa luhala, kowa na kikala goya.
27 Yawele na isungu kwa wazunwa, hopunguchilwa chinhu choneche,
ila yalingulema kuwalolela, kopanjilwa ng'hatu.
28 Wone wehile walongoze, wanhu wangivisaga,
ila wone wadumigwe, watanganiche wangonjezekaga.