17
1 Fola ibumunda likalile kuli kikala goya,
kusinda mnvina kuli ng'handa ya kilewa.
2 Chitumagwa yawele na luhala, kohola honhu ha mwana mpoka,
leka yawe na honhu ha kuhalila ha ivyazi alyo.
3 Zahabu ama sendi zangwelizwa kwa chiluli kuli itanulu,
ila Mkulu Nguluwi ndo yalingweliza nhumbula za wanhu.
4 Yalingudita wihe kanguhulichizaga ulonzi wihile,
mdesi kanguhulichizaga umyango wa uhadi.
5 Yalingumbeza mzunwa kangumliga Yamlumbile heye,
yalingusangalalila kutunya kogazigwa.
6 Wazukulu ndo itaji lya wasekulu wa hewo,
wana ndo lutogo lwa mhaza na mamo wa hewo.
7 Ulonzi unojile hauwele hihi hela hali mlomo wa mjuvi,
ila ndo vibi ng'hatu kwa chilongozi kulonga ulonzi wa udesi!
8 Kwa yalingulavya vinhu kwa uviso, kudita ahyo ndo kota subala,
kangijesa kota mbuli za heye zolutilila goya.
9 Yalingulechela gehile kangulutiliza igano,
ila yalingukumbusila nongwa kangubagulaga goloko.
10 Makanyo kwa wawele na luhala gana mana,
kusinda mitowa miya imwe kwa wapoka.
11 Choyalingudita munhu yehile ndo kubelenhuka hela,
msenga yang'hang'hale kolajizwa kwa heye.
12 Fola kiting'hana na isimba idala ling'hang'hale lisukuligwe wanage,
kusinda kiting'hana na mpoka kuli upoka wa heye.
13 Yalinguhilula gehile kwa ganojile,
gehile hagokuka mng'handa ya heye.
14 Kwaluchiza kilewa ndo kota kutula izimbo lya mazi,
lelo, uleche kudita ahyo, kung'hali kitwanza hakunakwaluka.
15 Kumlechela yawele na nongwa na kumgaza yalihela nongwa,
geng'ha meli ndo izudizo kwa Mkulu Nguluwi.
16 Lekachoni mpoka yawe na sendi mmoko ga kugulila luhala,
kuno heye yuye kahela nyhala?
17 Goloko kanguganaga mazuwa geng'ha,
mwenyelukolo kangupondigwa kwa chiwalo cha utanzi mhela wa magazo.
18 Haiwele mbuli ya nyhala kuwika lehani,
na kiwika lehani honhu ha munhu yunji.
19 Yalingugana kilewa kangugana gehile,
yalingidaya kangipalila kudumigwa.
20 Yawele na nhumbula yajilile, mbuli za heye haziwa goya,
na yalingulonga udesi, kangufikwaga na magazo.
21 Mwana mpoka ndo masinzo kwa mhaza wa heye,
na usangalalo wa haduhu kwa mhaza wa mpoka.
22 Nhumbula ilingusangalala ndo mikwandi,
ila nhumbula iwele na masinzo yangwambuza lukuli luwe ng'hochele.
23 Yehile kangubochelaga vinhu kwa uviso,
leka yajilize hachi.
24 Choyalingugana yawele na luhala, ndo nyhala,
ila mpoka kangugana chila chinhu muisi.
25 Mwana mpoka ndo masinzo kwa mhaza wa heye,
na usungu kwa mayake yampondile.
26 Haiwele goya kumdita munhu yalihela nongwa yalipe faini,
ama kuwatowa wang'hangala kwa chiwalo cha kugoloka kwa hewo.
27 Yalingijesa yang'hali kulonga, kana luhala,
munhu yawele liholile ndo yawele na nyhala.
28 Wone mpoka yanyamalile, kangonekaga kota kana luhala,
wone yadinye mlomo wa heye, kangonekaga kota yawele na nyhala.