18
1 Yalingupala ga heye hela kangibagulaga na wayage,
kanguzudilaga wone yalonjelwe choneche chiwele na luhala.
2 Mpoka hambe yanojezwe na luhala,
kwa heye kulonga choyalingijesa ndo chinojile.
3 Vyoukuya wihe, kwanguyaga na kubeza kahi,
hamwe na soni, kwanguyaga na kudeula.
4 Ulonzi wa munhu ndo mazi menji,
ila nzasa ya luhala ndo kazanda kalinguchililika.
5 Haiwele goya kumganilila mwihe,
na kumbunza hachi yatanganiche.
6 Ulonzi wa mpoka wangigalaga kilewa,
chila choyalingulonga changwambuzaga mitowa.
7 Mlomo wa mpoka wangumdumyaga heye yuye,
mlomo wa heye ndo idiwa lya kikala kwa heye.
8 Ulonzi wa munhu yalinguheha ndo kota chilyo chinojile,
chiwele changudulikaga du mbaka mmunda.
9 Munhu mgata kuli mijito ja heye,
mng'holoze ndo yalinguwifya.
10 Mkulu Nguluwi ndo ngome iwele nzinzili,
yatanganiche kangulibilimilaga na kanguwaga hali kikala goya.
11 Lufufu lwa yawele na lufufu ndo ngome ya heye,
kangijesa kota ndo lukanzi luwele ng'wemang'wema lulingumwamila.
12 Kidaya kwa mnhumbula kwangigalaga kudumigwa,
ila kunyenyetela kwangigalaga lutogo.
13 Yalingwidichila kuno yang'hali kuhulichiza,
ndo upoka na mbuli ya soni kwa heye.
14 Nhumbula ya munhu yanguwezaga kwimilila utamwa,
ila wone itweguche, yokwimilila ndaze?
15 Munhu yawele na nyhala kangulutililaga kilangusa kuwala uwanzi,
ikutu lya yawele na luhala lyangupalaga uwanzi.
16 Ndolendole yangumchumulilaga nzila yalingulavya,
yangumigalaga hali wakulu.
17 Yalingilewela tandi kangonekaga yalingulonga kwa kukomya,
mbaka aho yowalingitwanza na heye hoyokwaluka kumuuza.
18 Kutowa simbi ndo kwanguduma kitwanza,
kwangwamula hali wakulu walingitwanza.
19 Mwenyelukolo yaditilwe gehile, kana nhumbula igagadale kusinda lukanzi lwa muji,
nako kitwanza ndo kota lwizi lwa ngome luwele na mhajilo.
20 Ulonzi wa munhu wanguweza kumgutiza,
kangigutiza mafuza kulawa kuli ulonzi wa heye.
21 Umyango una mong'ho wa kigala ukomu ama kukopola,
walingugana kuukolela mijito wolya mafuza gake.
22 Yalingumpata mche nakapata chinhu chinojile,
ako ndo kunoga kulawa kwa Mkulu Nguluwi.
23 Wazunwa wangulandaga kwa kunyenyetela,
ila yawele na lufufu kangwidichilaga kwa kung'hang'hala.
24 Goloko wenji wanguweza kumgwisa munhu,
ila kabaho goloko yalingukundigwa kusinda mwenyelukolo.