19
Ukulu wa Nguluwi kuli vilumbigwe
(Kwa yalingwaluchiza kwimba. Zabuli ya Daudi.)
1 Kilanga kwangiwikula ukulu wa Nguluwi,
ulanga wangutawiza mijito ja moko ga heye.
2 Chila zuwa lyanguulonga,
chila nechilo yanguzelesa.
3 Kuduhu nhelo ama ulonzi ulingulonjigwa,
ne lizi lulinguhulikwa,
4 ila lizi lya hewo lyangulutaga kuli isi yeng'ha,
na ulonzi wa hewo kuli kuduma kwa isi yeng'ha.
Nguluwi nakaliwichila isanya honhu hake kuli ulanga,
5 nalyo lyangulawa kota mkasano yalingulawa kuli chihengo cha heye,
lyangusangalala kota munhu yawele na mong'ho yalingubilima kuli nzila ya heye.
6 Lyangulawaga ubanzi umwe,
na kuzunguluta mbaka ubanzi uyage,
haduhu choweza kibagula na ivuche lyake.
Malajizo ga Mkulu Nguluwi
7 Ilajizo lya Mkulu Nguluwi ndo lyenela,
kangumpaga munhu ukomu unyale.
Ulolezi wa Mkulu Nguluwi nawima nzinzili,
kanguwapaga luhala walihela uwanzi.
8 Malajizo ga Mkulu Nguluwi ndo ga hachi,
kangusangalazaga nhumbula.
Mizilo ja Mkulu Nguluwi jahela nongwa,
jangigala lumuli kuli meho.
9 Kumdumba Mkulu Nguluwi ndo welile,
na wa kikala mazuwa gose.
Nhaguso za Mkulu Nguluwi ugoloka,
zeng'ha utanganika.
10 Zangunojeza kusinda zahabu,
kusinda zahabu inojile ng'hatu,
zinona kusinda hanombwa,
kusinda hanombwa ilawile kuli ilala.
11 Kwa malanguso ga hegwe, ndangukanyigwa,
kwa kugawinza ndangupegwa chonolo chikulu.
12 Ila whaani yalingona nongwa za heye yuye?
Gwa Nguluwi, mbiche kutali na nongwa zohambe ndizizele.
13 Undemeze heni chitumagwa wa hegwe ndeche kudita gehile ga kunuwila,
uleche kukunda ago gandongoze.
Aho ndowa ndilihela nongwa,
siwa na gehile ng'hatu.
14 Ulonzi wa mlomo wa heni na majesa ga nhumbula ya heni,
gakundigwe hali hegwe, gwa Mkulu Nguluwi,
italawe lya heni na mgombozi wa heni.