3
Vilongozi na waloli wangung'hanuchilwa
1 Lelo mhulichize hemwe wakulu wa walelwa wa Yakobo,
mhulichize, hemwe vilongozi wa walelwa wa Isilaeli!
Hemwe ndo mlinguganigwa kuvizela kuwala mbuli ya utaguso.
2 Ila mwanguzudila ganojile na kugana wihe.
Mwanguwawambula ngozi wanhu wa heni,
na kusa miwunde kuli mizeje ja hewo.
3 Mwangulya miwunde ja wanhu wa heni,
mwanguwawambula ngozi zawo,
mwangubenanga mizeje jawo
na kuwadumulanga kota miwunde ja kuteleka,
kota miwunde ja kuwika mgati mchiya.
4 Mhela wanguya uwele momlilila Mkulu Nguluwi,
ila heye howedichila.
Kogubika kumeho kwa heye mhela awo,
kwa vila namdita mbuli zihile.
5 Mkulu Nguluwi kangulonga hino,
“Kuwala waloli walinguwajiliza wanhu wa heni,
waloli walingulavya uloli kuwala kikala goya wone wapegwe chinhu,
ila wanguwakabusa wanhu kwa uloli wa ngondo wone waleche kupegwa chinhu.
6 Kwa hemwe waloli kowa nechilo ne kulagula,
kowa jiza kwa hemwe ne ugubulo.
Kwa hemwe waloli kowa matinazo,
nemisi kowa jiza kwa hemwe.
7 Walingulota wokona soni,
nawo walaguzi wodeula.
Weng'ha wogubika kumeho kwa hewo,
kwa vila haduhu ulonzi woneche kulawa kwa Nguluwi.”
8 Ila kuwala heni,
namemezwa ludali lwa muhe wa Mkulu Nguluwi,
hachi na mong'ho,
kuwalonjela wanhu wa Yakobo nongwa za hewo,
nandiwalonjela Waisilaeli gehile ga hewo.
9 Mhuliche mbuli ayi hemwe vilongozi wa walelwa wa Yakobo,
mhulichize, hemwe vilongozi wa Waisilaeli.
Mwanguizudila hachi
na kwajiliza mbuli zinojile.
10 Mwanguzenga muji wa Siyoni kwa kubohola danda,
ena, wula muji wa Yelusalemu kwa gehile.
11 Vilongozi wa heye wangutagusa kwa kupegwa chinhu kwa uviso,
watambika wa heye wangulangusa kwa kupegwa chinhu,
waloli wa heye wangulagula kwa sendi.
Ila wangidaya kwa kitumbila kwa Mkulu Nguluwi,
wolonga, “Mkulu Nguluwi ka hamwe na hetwe!
Hatufichigwa na mbuli yoneche yihile!”
12 Kwa chiwalo cha hemwe,
Siyoni yolimigwa kota mgunda,
Yelusalemu yowa mahame,
na chidunda cha ng'handa ya Nguluwi chowa chihulo.