61
Kulanda kwamilwa
(Kwa yalingwaluchiza kwimba. Na vinhu vya ng'weso vya muziki. Lwimbo lwa Daudi.)
1 Gwa Nguluwi, uhuliche kulila kwa heni,
uhulichize kulanda kwa heni.
2 Kulawa kuli kuduma kwa isi ndangukulilila,
mbele nweguche nhumbula.
Undongoze mbaka kuchanya kuwele na italawe ikulu, hali honhu ha kubilimila kikala goya,
3 kwa vila hegwe ndo honhu ha heni ha kubilimila,
ngome ya heni iwele nzinzili, wang'honyo hawoweza kufika heni.
4 Ndangulanda ndikale kuli ihema lya hegwe mazuwa gose,
leka ndiwe hali kikala goya hanyi ha mabawa ga hegwe.
5 Gwa Nguluwi, nakuhulika chilaho cha heni,
nakumha heni uhalizi wa wala walingukudumba.
6 Wonjeze ukomu wa mndewa uwe wa mazuwa menji,
miyaka ja heye jiwe ja lulelo lwinji.
7 Yalongoze mazuwa gose hali hegwe, gwa Nguluwi,
igano lya kwimilila na kukundigwa kwa hegwe vimwamile.
8 Ahyo ndokwimbila nzimbo za kulitogola itagwa lya hegwe,
ndikweneza chilaho cha heni chila zuwa.