20
Kulanda kusumya
(Kwa yalingwaluchiza kwimba. Zabuli ya Daudi.)
1 Mkulu Nguluwi yakwidichile houwa kuli magazo,
itagwa lya Nguluwi wa Yakobo likwamile.
2 Yakuhilichile utanzi kulawila mng'handa mwa heye,
yakutanze kulawa chidunda cha Siyoni.
3 Yazikumbuchile ndolendole za hegwe zeng'ha,
yazikunde nhambiko za hegwe za kulakazwa.
4 Yakupe goulingugana mnhumbula ya hegwe,
yazidite mbuli za hegwe zeng'ha zikulutile goya.
5 Totowa luchenze kwa chiwalo cha kusumya kwa hegwe,
tokwinula bendela kulipa ukulu itagwa lya Nguluwi wa hetwe.
Mkulu Nguluwi yakwenezele kulanda kwa hegwe kweng'ha.
6 Ndanguvizela kota Mkulu Nguluwi komtanza mndewa yambakalize mafuta,
komwidichila kulawa mng'handa mwa heye kilanga,
kwa moko wa heye wa kudilo komdita yasumye ng'hatu.
7 Wanji wangitumbila mituka ja hewo ja kitowela ngondo,
wanji wangitumbila falasi wa hewo.
Ila hetwe twangitumbila Mkulu Nguluwi, Nguluwi wa hetwe.
8 Hewo wochikwang'wala na kugwa,
ila hetwe tokwima nzinzili.
9 Umdite mndewa yasumye, gwa Mkulu Nguluwi!
Utwidichile hotukulanda!