24
Mndewa Mkulu
(Zabuli ya Daudi.)
1 Isi na vyeng'ha viwele mgati mwake ndo vya heye Mkulu Nguluwi,
isi na weng'ha walingikala mgati mwake ndo vya heye.
2 Kwa vila heye nakawika misisi ja isi mchanya mwa bahali,
nakajiwika nzinzili mchanya mwa nzanda za mazi.
3 Whaani yokwina kuli chidunda cha Mkulu Nguluwi?
Whaani yochikala kuli ng'handa ya heye yelile?
4 Munhu yawele na madito ganojile na nhumbula nzelu,
yohambe yauwiche muhe wa heye kuli kudeta,
ne kilaha kwa udesi.
5 Munhu ayo kobochela utambichizo kulawa kwa Mkulu Nguluwi
na hachi ya heye kulawa kwa Nguluwi wa ulohozi wa heye.
6 Ndo vyoluwele lulelo lwa walingumpala heye,
ena, wanhu walingumpala Nguluwi wa Yakobo.
7 Mchumuche hemwe lwizi,
mchumuche, hemwe lwizi lwa katali,
mndewa mkulu yaweze kwinjila.
8 Whaani ayo Mndewa mkulu?
Ndo Mkulu Nguluwi Yawele na Mong'ho na ludali,
Mkulu Nguluwi Yawele na Ludali kuli ngondo.
9 Mchumuche hemwe lwizi
mchumuche, hemwe lwizi lwa katali,
mndewa mkulu yaweze kwinjila.
10 Whaani ayo Mndewa mkulu?
Ndo Mkulu Nguluwi Yawele na Mong'ho,
heye ndo Mndewa wa ukulu.