16
Kulanda kikala goya
(Zabuli ya Daudi.)
1 Unyamile gwa Nguluwi,
kwa vila kwa hegwe ndangubilimila kikala goya.
2 Ndangumlonjela Mkulu Nguluwi, “Hegwe ndo Mkulu wa heni,
ndahela linojile lyoneche ila hegwe.”
3 Kwa mbuli za welile wawele muisi,
kikala na hewo ndo kusangalala kwa heni.
4 Ila walingujifugamila milungu jinji,
wowa na magazo menji.
Nhambiko ya danda sijilavila
na matagwa ga milungu ajo sigalonga hebu.
5 Gwa Mkulu Nguluwi kwanguhega kwa heni,
nakuzidita mbuli za heni zeng'ha ziwe goya.
6 Nakumha heni ndolendole zinojile ng'hatu,
ena, uhalizi wa heni unoga.
7 Ndangumtogola Mkulu Nguluwi kwa kundongoza,
mbaka mhela wa nechilo nhumbula ya heni yangundagusaga.
8 Ndangumuwika Mkulu Nguluwi kumwando kwa heni mazuwa gose,
ka hamwe na heni, sitigasika.
9 Lelo nhumbula ya heni yeng'ha yangusangalala na kutowa luchenze,
lukuli lwa heni lokwesela kwa kikala goya ng'hatu.
10 Ena hegwe huuleka muhe wa heni kuli isi ya wabagame,
hambe undeche, Yelile wa hegwe, nyole mchilaga.
11 Kwangundajila nzila ya ukomu,
kuwa hamwe na hegwe kwangumemeza heni usangalalo wenele,
kuli moko wa hegwe uwele na mong'ho hana usangalalo mazuwa gose.