118
Kulonga malumbo kwa Nguluwi
1 Mlonje malumbo kwa Mkulu Nguluwi, kwa vila ka yanojile,
igano lya kwimilila lya heye lyangikala mazuwa gose.
2 Wanhu wa Isilaeli walonje,
“Igano lya kwimilila lya heye lyangikala mazuwa gose.”
3 Walelwa wa Aluni, watambika, walonje,
“Igano lya kwimilila lya heye lyangikala mazuwa gose.”
4 Weng'ha walingumdumba Mkulu Nguluwi walonje,
“Igano lya kwimilila lya heye lyangikala mazuwa gose.”
5 Kuli magazo ga heni nandimlanda Mkulu Nguluwi,
naye nakanyhulika na kumbika ndilejehe.
6 Mkulu Nguluwi ka hamwe na heni, silingudumba chinhu,
munhu kondita choni?
7 Mkulu Nguluwi ka hamwe na heni, kunhanza,
nani ndowona wang'honyo walingunzudila nawalemwela.
8 Fola kubilimila kikala goya kwa Mkulu Nguluwi,
kusinda kuchitumbila kwa munhu.
9 Fola kubilimila kikala goya kwa Mkulu Nguluwi,
kusinda kuchitumbila kuli vilongozi wa isi.
10 Wanhu wa isi zeng'ha nawanzunguluta,
ila kwa itagwa lya Mkulu Nguluwi nandiwadumya.
11 Nawanzunguluta chila ubanzi,
ila kwa itagwa lya Mkulu Nguluwi, nandiwadumya.
12 Nawanzunguluta, wenji kota nzuchi,
ila nawalakazwa himahima kota chisosolo kuli chiluli,
kwa itagwa lya Mkulu Nguluwi nandiwadumya.
13 Nang'hundujizwa kumbele habehi kugwa,
ila Mkulu Nguluwi nakanhanza.
14 Mkulu Nguluwi ka mong'ho wa heni ukulu,
heye ndo ulohozi wa heni.
15 Lizi lya usangalalo wa kusumya lyanguhulikwa kuli ihema lya hewo watanganiche,
“Moko wa kudilo wa Mkulu Nguluwi naudita mbuli ng'hulu.
16 Moko wa kudilo wa Mkulu Nguluwi nawinuligwa kuli kusumya.
Moko wa kudilo wa Mkulu Nguluwi naudita mbuli ng'hulu.”
17 Sibagama hebu, ila ndochikala,
na kusimila madito ga Mkulu Nguluwi.
18 Mkulu Nguluwi nakanzapa ng'hatu,
ila handechile mbagame.
19 Nyhumulile lwizi lwa hachi,
nyinjile na kumlonjela Mkulu Nguluwi malumbo.
20 Alu ndo lwizi lwa Mkulu Nguluwi,
wanhu wawele watanganiche wokwinjila amo.
21 Ndolonga malumbo, gwa Mkulu Nguluwi kwa kunyhidichila,
kwa vila hegwe ndo ulohozi wa heni.
22 Iganga lyowalilemile walinguzenga,
naliwa iganga likulu lya msisi,
23 ajo ndo mijito ja Mkulu Nguluwi
najo ndo ja kububuwaza ng'hatu kwa hetwe.
24 Ali ndo zuwa lyoyaliditile Mkulu Nguluwi,
ahyo tusangalale na kutowa luchenze.
25 Gwa Mkulu Nguluwi, dedede utulohole.
Dedede uzidite mbuli za hetwe zilutilile goya, gwa Mkulu Nguluwi.
26 Yatambichizwe ayo yalinguya kwa itagwa lya Mkulu Nguluwi.
Twanguwatambichiza kulawa haluga ha Mkulu Nguluwi.
27 Mkulu Nguluwi ndo Nguluwi,
naye ndo yatupele lumuli lwa heye.
Mibate nhagala mmoko kwa chiwalo cha mnvina,
kuno mjenda hamwe mbaka honhu ha kulavila nhambiko.
28 Hegwe ndo Nguluwi wa heni, nani ndangulonga malumbo,
ndangukutogola, gwa Mkulu Nguluwi, Nguluwi wa heni.
29 Mlonje malumbo kwa Mkulu Nguluwi kwa vila ka yanojile,
igano lya kwimilila lya heye lyangikala mazuwa gose.