72
Kumlandila mndewa
(Lwimbo lwa Solomoni.)
1 Gwa Nguluwi, umtambichize mndewa yamule kwa hachi,
umhe mwana wa mndewa kutanganika kwa hegwe,
2 yalongoze wanhu wa isi ya hegwe kwa kutanganika,
na walingugazigwa kwa hachi.
3 Vidunda* viwegalile kikala goya wanhu wa hegwe,
vidunda viwegalile kutanganika.
4 Mndewa yawalewele wazunwa,
yawatanze wana wa walihela chinhu,
na kuwahonda walingubunza.
5 Mndewa yekale mihela minji kota isanya,
na kota nyelezi kukolela lulelo lweng'ha.
6 Yawe kota upesi ulingunojeza migunda,
kota nhonya ilingutowa kuli misanga.
7 Watanganiche wakule goya kuli ukomu wa hewo weng'ha,
na kikala goya kwa winji mbaka nyelezi hoiduma.
8 Yalongoze kulawa bahali mbaka bahali,
kulawa lwanda lwa Eyufulate mbaka kuli kuduma kwa isi.
9 Wang'honyo wa heye walingikala kuli chiwala wanyenyetele hali heye,
walingitwanza na heye wafugame mbaka wamyanje nhimbwisi.
10 Wandewa wa Talishishi na vihilwa wamhe kodi,
wandewa wa Sheba na Seba wamigalile ndolendole.
11 Wandewa weng'ha wa isi wamfugamile,
wanhu wa isi zeng'ha wamkolele mijito.
12 Kangumlohola munhu yalihela chinhu yalingumlanda,
na yalingugazigwa yawele kahela wa kumtanza.
13 Kanguwonela isungu ng'hochele na walihela chinhu,
kangulohola ukomu wa walihela chinhu.
14 Kanguwagombola kuwele na kubunza na kitowa,
kwa vila danda ya hewo ndo chinhu chikulu ng'hatu kwa heye.
15 Mndewa yekale kwa mihela minji,
yabochele ndolendole ya zahabu kulawa Sheba,
wanhu wamlandile kwa Nguluwi mazuwa gose,
na kumganila utambichizo nemisi yeng'ha.
16 Isi ilele nyhule kwa winji,
mbaka kuli vinhembenhembe vya vidunda.
Vidunda vimeme mbena kota ya Lebanoni,
wanhu wa kuli miji wakule goya kota misolo.
17 Itagwa lya mndewa likale mazuwa gose,
lizeleche kwa mihela minji isanya holikwaka.
Kukolela heye wanhu wa isi zeng'ha watambichizwe,
wanhu weng'ha wamcheme yawele yatambichizwe.
18 Yatogoligwe Mkulu Nguluwi, Nguluwi wa Isilaeli,
yawele heye yaliyeka kanguditaga vinduzanduza.
19 Itagwa lya heye lyelile litogoligwe mazuwa gose,
ukulu wa heye umeme kuli isi zeng'ha.
Ena! Ena!
20 Kuduma kwa kulanda kwa Daudi, mwana wa Yese.
* 72:3 Vidunda Wasomile wangijesa kota ayi ndo picha ya wasenga walingigala mbuli kwa mndewa.