138
Kulanda kwa kulonga malumbo
(Lwimbo lwa Daudi.)
1 Ndangulonga malumbo, gwa Mkulu Nguluwi, kwa nhumbula ya heni yeng'ha,
ndangwimba lutogo lwa hegwe hali milungu.
2 Ndanginamiza kulola kuli ng'handa ya hegwe yelile,
ndangulitogola itagwa lya hegwe,
kwa chiwalo cha igano lya kwimilila lya hegwe na kukundigwa kwa hegwe,
kwa vila nakuwika itagwa lya hegwe na ulonzi wa hegwe
mchanya mwa chila chinhu.
3 Londikulilile, hegwe nakunyidichila,
nakunyonjezela mong'ho wa nhumbula.
4 Gwa Mkulu Nguluwi, wandewa weng'ha muisi wokutogola,
kwa vila nawahulika ulonzi wa hegwe.
5 Wokwimba lutogo lwa ndaze vyoulingudita, gwa Mkulu Nguluwi,
kwa vila hegwe ndo mkulu ng'hatu.
6 Hanga hegwe, gwa Mkulu Nguluwi kwa mchanya mwa weng'ha,
kwanguwalola kwa kunoga wawele ng'hochele,
ila walingidaya kwanguwonaga kulawa kutali.
7 Hala hondifichigwa na magazo, hegwe kwangunyamila,
kwangugolola moko wa hegwe kwa chiwalo cha ng'halazi ya wang'honyo wa heni,
kwa mong'ho wa hegwe ukulu, kwangundohola.
8 Gwa Mkulu Nguluwi, kokweneza geng'ha goulagane na heni.
Igano lya kwimilila lya hegwe, gwa Mkulu Nguluwi, lyangikala mazuwa gose.
Uleche kujileka kutali mijito ja moko wa hegwe.