94
Nguluwi mtagusa wa weng'ha
1 Gwa Mkulu Nguluwi, Nguluwi yalinguhilula chibida,
hegwe Nguluwi mhilula chibida, wilajile.
2 Wime, gwa mtagusa wa isi yeng'ha,
uwagaze walingidaya vyoilinguganigwa.
3 Mbaka hanili, gwa Mkulu Nguluwi,
wehile wotowa luchenze?
4 Wangulonga ulonzi wa ujuvi,
wadita wihe weng'ha nawamema kidaya.
5 Gwa Mkulu Nguluwi, wanguwadumya wanhu wa hegwe,
wanguwagaza hewo uwahagule.
6 Wanguwakopola wadala wafililwe na walume wawo na wajenzi,
wanguwakopola walekwa.
7 Wangulonga, “Mkulu Nguluwi halingona hebu,
Nguluwi wa Yakobo havizelele.”
8 Hemwe wapoka wa kuduma, mijese hado.
Hemwe msowile nyhala hanili mowa na luhala?
9 Yaliditile ikutu, ndaze, howeza kuhulika?
Yalumbile iziho, ndaze, howeza kona?
10 Ndaze, yalinguwazapa wanhu wa isi howeza kugaza?
Yalinguwalangusa wanhu uwanzi.
11 Mkulu Nguluwi kangugazela majesa ga wanhu,
kanguvizela kota hagotanza chinhu.
12 Gwa Mkulu Nguluwi, nakatambichizwa munhu ulingumzapa,
munhu ulingumlangusa malajizo ga hegwe,
13 leka zuwa lya magazo yesele,
mbaka wehile wabawilwe chilaga.
14 Mkulu Nguluwi howaleka wanhu wa heye,
howatoza wahaguligwe na heye.
15 Kwa vila nhaguso zolavigwa kwa hachi,
weng'ha wagoloche nhumbula wozibatilila.
16 Whaani yawele yanhanzile kitwanza na munhu mwihe?
Whaani nayawele ubanzi umwe na heni kwa chiwalo cha wehile?
17 Wone Mkulu Nguluwi yahalechile kunhanza,
ndahawele habehi kuluta kuli isi ya wabagame.
18 Londijesile kota ndangutelela,
gwa Mkulu Nguluwi, igano lya kwimilila lya hegwe nalinyimiza nzinzili.
19 Kusanzalima kwa nhumbula ya heni hokuwa kwinji lukami,
hegwe kwangunyhembuliza na kusangalaza heni.
20 Hegwe huweza kihanza na watagusa wehile,
walinguwika mizilo ja kuwagaza wanhu.
21 Wangikungajiza kuwaditila wihe watanganiche,
na kuwatagusa kubagama, wanhu walihela nongwa.
22 Ila Mkulu Nguluwi ndo ngome ya heni,
Nguluwi wa heni ndo italawe lya kunyamila.
23 Wihe wa hewo, heye kowahilusila hewo wawo,
kowadumya kwa chiwalo cha wihe wa hewo.
Mkulu Nguluwi, Nguluwi wa hetwe, kowadumya.