139
Nguluwi kangugazela geng'ha na kangulongoza geng'ha
(Kwa yalingwaluchiza kwimba. Zabuli ya Daudi.)
1 Gwa Mkulu Nguluwi, hegwe nakumhugajiza,
hegwe kwangunzela heni mbaka mgati.
2 Kwanguvizela kikalisa na kwima kwa heni,
kwanguvizela chila chinhu chondilingijesa kulawa kutali.
3 Kwanguvizela hondijenda ama hondikwesela,
kwanguhazela chila honhu hondilinguluta.
4 Nding'hali kulonga ulonzi woneche,
gwa Mkulu Nguluwi, nakuuzela ng'hatu.
5 Kwa baho kuli chila ubanzi wa heni, kumwando na kumbele,
kwangumbichila moko wa hegwe kunyamila.
6 Uwanzi wa hegwe ndo mzidi wa nyhala za heni,
ndo ukulu ng'hatu, siweza kuuzela.
7 Mbilimile kohi kuwele muhe wa hegwe wa haduhu?
Ndute kohi kuwele hegwe kwa haduhu?
8 Wone ng'hwine kilanga, hegwe kwa baho,
wone mbase hanyi kuli isi ya wabagame, hegwe kwa baho.
9 Wone nguluche mbaka kolilawilaga isanya,
ama mbaka kuli kolizinjilaga isanya,
10 mbaka ako kahi kwa kuko kundongoza,
moko wa hegwe wa kudilo wondibata.
11 Wone ndahalandile jiza lingumbiche,
jiza linzungulute honhu ha lumuli,
12 kwa hegwe, jiza haliwele jiza ne hado,
na nechilo kwangupulika kota nemisi,
kwa hegwe jiza na lumuli ndo chinhu chimwe.
13 Hegwe nakundita heni, nhumbula na muhe,
nakungongomanya mmunda mwa mayangu.
14 Ndangukutogola kwa vila nditigwa kwa kububuwaza na vinduzanduza,
madito ga hegwe ndo ga kububuwaza,
nhumbula ya heni yangugazela ng'hatu.
15 Lukuli lwa heni haluvisigwe kwa hegwe,
vyounditile kwa uviso, honhu hawele munhu hawezile kumbona.
16 Hegwe nakumbona lombele nding'hali kupondigwa,
nakwandika chila chinhu mchitabu cha hegwe,
mazuwa ga heni geng'ha nakugawika goya,
mbaka kung'hali kuwa baho zuwa lila lya mwaluko.
17 Gwa Nguluwi, majesa ga hegwe ndo makulu ng'hatu,
hambe gaweze kuwalizwa ng'hatu.
18 Wone ndahagawazile gahawele menji kupuluta sangalaza.
Hondililimka, nding'hali nda hamwe na hegwe.
19 Gwa Nguluwi, uwakopole wanhu wehile.
Walingukopola woche kwa heni.
20 Wangulonga vibi kwa chiwalo cha hegwe,
wangulonga gehile kwa hegwe galinguwala itagwa lya hegwe.
21 Gwa Mkulu Nguluwi, ndanguwazudila walingukuzudila,
ndanguwabeza ng'hatu wala walingukubelenhuka.
22 Wang'honyo wa hegwe ndo wang'honyo wa heni,
ndanguwazudila ng'hatu.
23 Umhugajize, gwa Nguluwi, uizele nhumbula ya heni,
unjeze, uluzele lunhwinhwi lwa heni.
24 Ugalole, wone gala gondilingudita ndo geha,
undongoze kuli nzila ya mazuwa gose.