114
Mkulu Nguluwi kana mong'ho wa kuwalohola Waisilaeli
1 Wanhu wa Isilaeli lowalawile Misili,
walelwa wa Yakobo lowalawile kuli isi ya ulonzi wa chijenzi,
2 Yuda nayali haluga ha Nguluwi,
Isilaeli nayali undewa wa heye.
3 Bahali ya Shamu naimona Nguluwi, naibilima,
lwanda lwa Yolodani naluleka kuchililika.
4 Vidunda navizumazuma kota ing'holo ilume,
vidunda vidodo navizuma kota ming'holo myana.
5 Gwa bahali, lekachoni nakubilima?
Nagwe Yolodani, lekachoni nakuleka kuchililika?
6 Hemwe vidunda, lekachoni namzumazuma kota ing'holo ilume?
Hemwe vidunda, lekachoni namzuma kota ming'holo myana?
7 Gwa isi, ukakame hali Nguluwi,
ukakame hali Nguluwi wa Yakobo,
8 yalingudoliza italawe kuwa ilamba lya mazi,
nago maganga nagali nzasa za mazi.